הוועדה לענייני ביקורת המדינה, כנסת 19, פרוטוקול מספר 137, 2014-07-14 11:00

אמנון כהן: אני פותח את הדיון של הוועדה לענייני ביקורת המדינה.

אמנון כהן: שלום לכולם.

אמנון כהן: היום 14 ביולי 2014, ט"ז בתמוז תשע"ד.

אמנון כהן: הנושא הוא היבטים בפעולות הממשלה לעידוד העלייה – דו"ח מבקר המדינה 64ג', עמ' 1195.

אמנון כהן: אנחנו ביקשנו לדיון הזה ותיאמנו עם לוח הזמנים של שרת העלייה והקליטה, הגברת סופה לנדבר.

אמנון כהן: בגלל המצב שאנחנו נמצאים בו היום, יש ועדת שרים לענייני חקיקה שהתחילה בעשר והשרה ביקשה לאחר.

אמנון כהן: נמצא איתנו מנכ"ל המשרד, עורך דין עודד פורר.

אמנון כהן: אנחנו נתחיל את הדיון ואז נשמע את מדיניות השרה, איך היא רואה את הדבר.

אמנון כהן: מדינת ישראל היא למעשה ביתו של העם היהודי מכוח חוק השבות, 1950, ולמעשה אנחנו רואים במשרד העלייה והקליטה כמשרד המסדר את כל הגופים והארגונים, הוא אמור לעשות את העבודה הזאת, לקבוע מדיניות, להפעיל ארגונים וולונטריים כאלה ואחרים, שיתופי פעולה עם ארגונים ארציים-עולמיים, שבאמת יכולים כמה שיותר לעודד עליה ולהביא כמה שיותר עולים למדינת ישראל.

אמנון כהן: כידוע, מדינת ישראל מוקפת אויבים, אנחנו צריכים מעבר לגידול הדמוגרפי גם להעלות הרבה מאד יהודים, זה הבית, כמו שאמרנו, של עם ישראל.

אמנון כהן: לכן כל פעולה היא מבורכת וצריכים לקבוע מדיניות להסדיר את הנושא, שלא יהיה מצב של איפה ואיפה בארגון כזה או בארגון אחר.

אמנון כהן: הדו"ח ממקד את הפעילות של העבודה, של ארגונים נוספים כמו הסוכנות היהודית וארגונים נוספים כמו נתיב שפועלת באזורים מסוימים בעולם, וכמובן כך צריך להיות.

אמנון כהן: אנחנו רואים שבהסדרה יש כשלים במשרד העלייה והקליטה, ופה אנחנו נשמע את עיקרי הדו"ח שיציגו משרד מבקר המדינה ונשמע את ההתייחסויות.

אמנון כהן: גם לחברי הכנסת יש מה להגיד, ביקשו לקיים את הדיון ואני אמרתי שזה בסדר היום ואנחנו מקיימים את הדיון בתיאום עם לוח הזמנים של השרה והמנכ"ל.

אמנון כהן: אדוני המנכ"ל, אני מודה לכם שהגעתם.

אמנון כהן: אנחנו נרצה לשמוע איך אתם מתקנים את הליקויים ואיך אתם יוצאים לדרך חדשה.

אמנון כהן: המטרה שלנו היא לתקן ובאמת לראות איך אתם ממקסמים את העלייה למדינת ישראל, כי יש פה הרבה פעילויות שנעשות והעידוד לא מתקיים.

אמנון כהן: זאת אומרת יש נוער שמגיע בפעילות כזו או אחרת, ואני קראתי על פרויקט מסע שאתם לא הייתם מעורבים בנושא של לעודד אותם להישאר במדינת ישראל, כי באמת דרך הנערים מגיעים גם ההורים אחר כך והמשפחה המורחבת יותר.

אמנון כהן: אנחנו רואים לצערנו בתקשורת את מה שמראים בעולם, את הדברים השליליים.

אמנון כהן: גם בתקופות האלה, את הדברים השליליים ביותר ויש איזה שהוא פחד לעלות למדינת ישראל גם מבחינה תיירותית, גם מבחינת העלייה, אבל אם אנחנו נעשה הסברה נכונה – וודאי וודאי זה יועיל וזו המטרה.

אמנון כהן: אנחנו רוצים גם לחזק את ידי חיילי צבא ההגנה לישראל, שכרגע נמצאים באזורים רגישים, ששומרים עלה מדינה, על עם ישראל, שרוצים לעשות את העבודה.

אמנון כהן: אנחנו מחזקים את ממשלת ישראל, שבאמת הבנים יחזרו לשלום הביתה ויביאו שלום לכל חלקי מדינת ישראל.

אמנון כהן: בשלב הזה משרד המבקר, תציגו בבקשה את עיקרי ממצאי הדו"ח ואנחנו נפתח את הדיון.

אמנון כהן: בבקשה.

<ליאורה שמעוני: בוקר טוב.

<ליאורה שמעוני: קודם כל אני מצטרפת לברכות של חבר הכנסת אמנון כהן לגבי העולים ותחזקנה ידי חיילי צה"ל כמובן.

<ליאורה שמעוני: נוסיף עוד כמה מילים, לפני שאנחנו נתאר את הממצאים שעלו בדו"ח הזה, אני רוצה לתת כמה דגשים בעניין.

<ליאורה שמעוני: מאז ומתמיד הייתה המדיניות של ממשלת ישראל לעודד עלייה לארץ.

<ליאורה שמעוני: הטיפול במשימה הזאת הוטל על משרד העלייה והקליטה, כאשר הזרוע המבצעת למעשה בפועל את הפעולות עצמן, זו הסוכנות היהודית.

<ליאורה שמעוני: וזה נעשה מתוקף אמנה שנכרתה בין ממשלת ישראל לבין הסוכנות היהודית, ששם גם הוגדרו התפקידים של הסוכנות, והיא למעשה המוציאה ומביאה בפועל את הפעולות עצמן.

<ליאורה שמעוני: הפעולות לעידוד העלייה נעשות למעשה בשני שלבים.

<ליאורה שמעוני: פעם אחת זה בטרם העלייה לארץ, ופעם שנייה זה לאחר שהעולה הגיע לארץ ואז נעשות פעולות לקליטת העולה החדש.

<ליאורה שמעוני: הדו"ח שלפנינו עוסק בפעולות שנעשות טרם העלייה.

<ליאורה שמעוני: חשוב לציין שבעשור האחרון חל שינוי מהותי, שינוי אסטרטגי אפילו הייתי אומרת, שגובש בין הסוכנות לבין מדינת ישראל, שאמור בעצם – אנחנו לא רק עוסקים בפעולות לעידוד העלייה, אלא אנחנו גם עוסקים בחיזוק של הזהות של הקהילה היהודית בתפוצות, וזאת במקביל לתמיכה של המשרד בארגונים חיצוניים שפועלים בתחום הזה.

<ליאורה שמעוני: מדובר למעשה בסוג של איזה שהן פעולות שיוצאות למיקור חוץ.

<ליאורה שמעוני: ממצאי הביקורת התמקדו הן בפעולות שנוקטת הממשלה, קרי – משרד העלייה והקליטה בדגש על התיאום מול הסוכנות, והן באפקטיביות של הפעולות האלה.

<ליאורה שמעוני: תיכף אני אבקש מבני גולדמן, שהוא מנהל האגף ומצחי בובליל, שהוא סגן מנהל האגף, שהם עשו את הביקורת, להציג את הממצאים, אבל לפני כן אני רוצה להדגיש נקודה נוספת חשובה.

<ליאורה שמעוני: הסוכנות היהודית היא לא גוף מבוקר.

<ליאורה שמעוני: היא מצטרפת בנקודה הזאת לגופים אחרים שקיבלו מנדט מאת מדינת ישראל לבצע פעולות מהותיות שהן בליבת העשייה של המדינה, אבל הן נעשות על ידי גופים שאינם מבוקרים.

<ליאורה שמעוני: המשמעות של הדבר מבחינת הביקורת היא, שיש הרבה מאד פעולות שאנחנו לא יכולים, אנחנו מוגבלים ביכולת שלנו לבצע את הביקורת.

<ליאורה שמעוני: גם במקרה הזה אנחנו פה ושם - אני חייבת להדגיש את זה - הגענו למקומות שאנחנו הרגשנו שאנחנו מוגבלים ונאלצנו להסתפק ביכולת במה שעמד לרשותנו.

<ליאורה שמעוני: אני חושבת שצריך להציג גם את העובדה הזאת, היא עובדה חשובה שגם מבקר המדינה שם עליה דגש.

<ליאורה שמעוני: מדובר כרגע בסוכנות היהודית.

<ליאורה שמעוני: כמו שאתם יודעים מדובר גם בקק"ל שאנחנו כרגע נמצאים באיזה שהוא תהליך של ניסיון להכניס את הגוף הזה לתוך מסגרת ביקורת המדינה.

<ליאורה שמעוני: אני אבקש מצחי להציג עכשיו את הממצאים.

<צחי בובליל: אני אציג את עיקרי הממצאים.

<צחי בובליל: בהמשך למה שליאורה אמרה, שבשנים האחרונות חלו שינויים בדפוסי העבודה שהיו בין הממשלה לסוכנות, מצד אחד הסוכנות, לצד פעולות לעידוד עלייה, החלטה להתמקד בחיזוק הזהות היהודית בתפוצות, כחלק מתכנית אסטרטגית שלה.

<צחי בובליל: מצד נוסף גם משרד העלייה והקליטה, באמצעות תמיכות, למעשה הוא עוסק בעידוד עלייה על ידי מתן תמיכות לארגונים חיצוניים.

<צחי בובליל: קודם זה נעשה על ידי משרד ראש הממשלה, בשנים האחרונות זה נעשה על ידי משרד העלייה והקליטה.

<צחי בובליל: על הרקע הזה, כבר בשנת 2009 הממשלה החליטה להקים צוות משותף לממשלה ולסוכנות, שיבחן את נושאי הליבה שבהם תתמקד הסוכנות.

<צחי בובליל: אנחנו מצאנו שהצוות הזה לא הגיש המלצות, גם לא הייתה בו נציגות של משרד העלייה והקליטה שהוא האחראי לנושא הזה.

<צחי בובליל: עוד מצאנו בנושא של התיאום, מצאנו מחלוקות בין המשרד לסוכנות, טענות של המשרד שהסוכנות לא מממשת את האחריות שלה לעידוד עלייה.

<צחי בובליל: הסוכנות שללה את זה מצדה.

<צחי בובליל: היו גם מחלוקות בנושא של הטיפול בישראלים בתפוצות, נושא שהוא באחריות משרד העלייה והקליטה, אבל גם הסוכנות עסקה בו.

<צחי בובליל: כשקיימות בעיות כאלה, בעיות של תיאום, יש את ועדת התיאום שהוקמה מכוח האמנה.

<צחי בובליל: אנחנו מצאנו שהוועדה הזאת לא התכנסה בתדירות שהיא הייתה אמורה להתכנס לפי מה שנקבע באמנה.

<צחי בובליל: היא יכולה גם למנות ועדות משנה לצורך העניין, וגם לא מצאנו שהיא עסקה בסופו של דבר בחלוקת התפקידים בין הסוכנות לממשלה, והנושא למעשה הוטל על צוותים אד-הוק, שגם לא הגיעו לפתרונות.

<צחי בובליל: נושא נוסף שעסקנו בו זה נושא של הפעולות של המשרד העלייה והקליטה לעידוד העלייה, באמצעות שיטת התמיכות.

<צחי בובליל: השיטה של מתן תמיכות היא שיטה שהיא למעשה פאסיבית.

<צחי בובליל: זאת אומרת המשרד לא קובע את המגזר שבו היא תבוצע, את המקומות שבהם תבוצענה הפעולות לעידוד עלייה, אלא למעשה הוא נותן תמיכה לארגונים שעומדים במבחני התמיכה.

אמנון כהן: על פי מה?

<צחי בובליל: על פי קריטריונים?

אמנון כהן: על פי מה?

אמנון כהן: זאת אומרת הוא אומר לו- תתמקד בעלייה, פר ראש, פר מה?

<צחי בובליל: פר עולה.

אמנון כהן: פר עולה?

<צחי בובליל: כן, כן.

<צחי בובליל: ומהנתונים שאנחנו בדקנו בשנים האחרונות, מצאנו שאחוז ניכר של 90 ואפילו מעל זה של התמיכה, בסופו של דבר הולך לעלייה מצפון אמריקה ומגזרים אחרים, אזורים גיאוגרפים אחרים, שגם בהם יש פוטנציאל עלייה לא קטן, כמו למשל צרפת, אנחנו מצאנו שהתמיכה לארגונים שעוסקים בתחום הזה בצרפת היא מינימאלית, בסופו של דבר.

<צחי בובליל: זאת אומרת לא היו פניות וברגע שאין פניות, אז למעשה - - -

אמנון כהן: אין פניות של הארגונים למשרד?

<צחי בובליל: אין פניות של הארגונים, אבל זה נובע מהשיטה.

<צחי בובליל: זה נובע משיטת התמיכות, שהיא שיטת ה..., זאת אומרת אם אין לך פניות, היכולת שלך ליזום היא מועטה יותר.

אמנון כהן: ולכן הכסף הולך לארגון שיש אליו פנייה.

<צחי בובליל: יכול להיות שאם מחליטים להתמקד ורוצים גם לפעול באזורים אחרים, אז יכול להיות ששיטת התמיכות לא בהכרח תתאים, ואז אולי צריך גם לבחון שיטות אחרות שקיימות.

<צחי בובליל: זה יכול להיות מכרזים, זה יכול להיות הסכמים.

<בנימין גולדמן: מבחינתנו, מה שאנחנו ראינו, יכול להיות שיש לך ארגון שהוא הארגון הכי אפקטיבי בעולם והוא עושה עבודה נהדרת, אבל יכול להיות שאתה כמדינה עושה את העבודה הנהדרת לא במקום שאתה צריך, איפה שהפוטנציאל הכי גבוה.

<בנימין גולדמן: אנחנו השוונו בין צרפת לארצות הברית באמריקה.

<בנימין גולדמן: מבחינת פוטנציאל, על פניו, הפוטנציאל הוא קצת יותר - - -

אמנון כהן: יותר גבוה.

<בנימין גולדמן: יותר גבוה.

<בנימין גולדמן: אז כלכלנים מדברים על השקל השולי.

<בנימין גולדמן: לכאורה לשים את השקל השולי על צרפת.

<בנימין גולדמן: אבל עוד פעם, זה לא אומר.

<בנימין גולדמן: הארגון שעושה את זה הוא ארגון נהדר, הוא מאד אפקטיבי, אבל אתה כמדינה, הוא אפקטיבי מבחינתי במקום הלא נכון.

אמנון כהן: אוקיי, הבנתי.

<צחי בובליל: נושא נוסף, הוזכר פה גם פרויקט מסע, אז באמת אנחנו לא מצאנו שהיו פעולות לעידוד עלייה בקרב הבוגרים, למרות שיש פה אוכלוסייה שיש לה פוטנציאל גבוה יחסית לעלייה.

<בנימין גולדמן: אולי רק לעניין מסע צריך להבהיר.

<בנימין גולדמן: מדינת ישראל משקיעה הרבה מאד כסף במסע, ובעניין הזה מדינת ישראל משקיעה הרבה מאד כסף.

<בנימין גולדמן: זה חברה שנמצאים פה חצי שנה לפחות, מגלים מחויבות ואתה שואל את עצמך עוד פעם, בשאלה של מדינה – למה המדינה צריכה להתחיל לרדוף, לצורך העניין, להתחיל לעסוק ביהודים בארצות הברית ואז לברר אם יש פוטנציאל כזה או אחר, כיש לך יהודים שכבר מוכנים להיות פה חצי שנה.

<בנימין גולדמן: למה לא אותם, אחרי שהשקעת הרבה כסף להביא אותם לפה, למסע?

<בנימין גולדמן: למה לא לשאול אותם, לחצות את הרוביקון, להגיד להם הנה, חברה, בואו נציע לכם שתהיו פה.

רינה פרנקל: אז פוטנציאל שקיים חייב להיות ממומש, כי אחרת באמת מה עשינו בהשקעה כל כך גדולה וענקית לגבי פרויקט שכבר עובד ופועל?

רינה פרנקל: אז לדעתי כמובן שגם כן חייבים לנצל את הפוטנציאל הזה וזה חובתו של משרד הקליטה בעצם לממש את אלה שכבר מגיעים לכאן.

שמעון אוחיון: זה עניין של תפיסה, רינה.

שמעון אוחיון: נאמר אנחנו אנשי חינוך שרוצים להשפיע, אז אני יכול לבוא ולהגיד – אני את מסע קניתי, השקעתי.

שמעון אוחיון: הם בידיים שלי.

שמעון אוחיון: אותם 30%-40% שצפויים לעלייה יש לי.

אמנון כהן: אין.

רינה פרנקל: אז כנראה שלא השקענו - - -

שמעון אוחיון: שנייה, לא, לא.

שמעון אוחיון: הסקרים אומרים שבוגרי תכניות כאלה בסופו של דבר במצטבר, 30% עולים ארצה.

אמנון כהן: ואם רוצים ש-70% יעלו?

שמעון אוחיון: נכון, שנייה.

רינה פרנקל: כן.

רינה פרנקל: אז כנראה שלא - - -

שמעון אוחיון: שנייה, אני עוד לא אמרתי - - -

רינה פרנקל: אז כנראה שלא נתנו להם כלים מתאימים כדי להישאר פה.

שמעון אוחיון: אמנון, אני רק רוצה להגיד שהדברים ברורים.

שמעון אוחיון: אני מכיר אותם, אני עסקתי בהם, בדברים הללו.

שמעון אוחיון: השאלה שתמיד מציקה לך היא האם אתה נשאר עם אותם 500, או אתה שואף, את מה שאתה עשית במסע, את מה שאתה נתת במסע בעניין הזה, אותם משאבים, להשקיע בעוד אלפים שלא הגעתם אליהם.

שמעון אוחיון: לא הגעתם אליהם.

אמנון כהן: אבל קודם כל הם פה אצלם.

אמנון כהן: זה צריך 100% - - -

שמעון אוחיון: זה העניין וזו דילמה.

רינה פרנקל: בוודאי.

רינה פרנקל: אז צריך להפעיל את הכלים שקיימים כאן, כדי שהם באמת ירצו להישאר כמה שיותר, ויכול להיות שאפשר לעזור להם יותר ולתת להם - - -

אמנון כהן: אנחנו תיכף נחזור לזה.

אמנון כהן: ניתן להם תחילה להציג את הדו"ח.

<צחי בובליל: נושאים נוספים שאנחנו הערנו עליהם, נושא של היעדר תכנית אסטרטגית ממשלתית לעידוד העלייה.

<צחי בובליל: אין ספק שתהליך של תכנון אסטרטגי זה דבר חיוני לכל משרד ממשלתי.

<צחי בובליל: אנחנו מצאנו שאין תכנית אסטרטגית בנושא הזה.

<צחי בובליל: באוקטובר 2010 הוקם צוות שהיה אמור לגבש ולטפל בתכנית חומש לנושא הזה, אבל זה לא נעשה.

<צחי בובליל: נושא נוסף זה מימון טיסות של עובדי מדינה.

<צחי בובליל: מצאנו שעובדי רשות האוכלוסין ובמקרים מועטים גם עובדים של הביטוח הלאומי הוטסו לחו"ל לצורך פעולות של רישום וקבלת העולים.

<צחי בובליל: המימון של הטיסות והשהות של העובדים היה באמצעות ארגון חיצוני וזה תפקידם של ה - - -

אמנון כהן: אותו ארגון שמקבל כסף מהמדינה בשביל להביא עולים.

<ליאורה שמעוני: אין טענה כנגד הפעולות עצמן, שהם עושים.

<ליאורה שמעוני: השאלה מי מממן את זה.

<צחי בובליל: אם מדינת ישראל חושבת שזה - - -

אמנון כהן: כן, במקום להיות ..., תתקצב את זה.

<צחי בובליל: אז זה פעולות שהם עושים מכוח סמכותם ותפקידם, זאת אומרת זה עובדים שעושים את תפקידם כחוק.

<צחי בובליל: אז אם יש חשיבות לזה והמדינה רואה בזה חשיבות, אז היא צריכה לממן את זה מתקציבה.

<צחי בובליל: נושא אחרון שעסקנו בו זה נושא של פרויקטורים לליווי עולים ברשויות מקומיות.

<צחי בובליל: המשרד מממן העסקה של פרויקטורים בכ-30 רשויות מקומיות, שהתפקיד שלהם הוא גם לעסוק בעידוד עלייה וגם ללוות את העולים שנקלטים.

<צחי בובליל: אנחנו מצאנו שם ליקויים בנושא של פיקוח ובקרה, נושא של קביעת המכסות לפרויקטורים וידיעת השפה הנדרשת מהפרויקטורים.

<צחי בובליל: זה דבר שצריך להיקבע על פי מניין העולים והמוצא העדכני שלהם ביישוב, ואנחנו לא מצאנו תיאום שזה נעשה בצורה הזאת.

<צחי בובליל: וכמו שהזכרתי היו גם ליקויים בפיקוח, העדר תכניות עבודה ועוד נושאים של בקרה ופיקוח.

אמנון כהן: תודה.

אמנון כהן: לכן רצינו שהשרה תגיע, כי זה נושא של בניית תכנית אסטרטגית לקליטה ולעלייה.

אמנון כהן: למעשה, מדינת ישראל יכולה להיות חשופה כל יום לקלוט ממדינות נוספות.

אמנון כהן: אנחנו רואים מה קורה היום באוקראינה, יש שם הרבה יהודים בסכנה, ויתכן שצריך לעודד אותם, לתת להם.

אמנון כהן: כשהם רואים מלחמה הם פוחדים ולכן פה צריך לעשות מאמץ.

אמנון כהן: מחר הם יכולים להיות במדינה ערבית אחרת, כזו או אחרת, שאנחנו רוצים לקלוט אותם, ולכן חייב להיות גוף מהסדר, משרד מהסדר, מדיניות של ממשלה על ידי משרד הקליטה ולמעשה משם יש תכניות מגירה.

אמנון כהן: במידה ויש תרחיש במדינה כזו או אחרת, אנחנו צריכים להוציא אותה לפועל ולרתום את כל הארגונים שפועלים באותם המקומות לסייע.

אמנון כהן: גם נושא עידוד העלייה חשוב לנו מאד, כי יש אינפורמציות לא נכונות שמגיעות, ולצורך כך כמובן אנחנו רוצים לראות היום, כבוד המנכ"ל, אתה באת למשרד חשוב ויש לך זיקה כזו שאתה צריך להסדר את הדברים.

אמנון כהן: יש דו"ח חשוב כאן שיכול להוות לך תכנית עבודה, הוא מצביע לך בדיוק על הליקויים שאתה כמנכ"ל, ואני אם הייתי מנכ"ל הייתי מסתכל על זה כתכנית עבודה שלי, לראות כל סעיף וסעיף איך אפשר להטמיע אותו ולפעול על פיו, ועל פי זה גם תהיה לך תכנית אסטרטגית-ממשלתית ואז תביא את ה כמובן לאישור הממשלה, שזה גוף מהסדר, כמו שדיברנו גם על עולי אתיופיה, מהסדר את כל הנושאים, אז גם פה נבחרתם כגוף מהסדר.

אמנון כהן: אנחנו נרצה לשמוע גם את משרד ראש הממשלה, שהייתם צריכים להביא בתקופה מסוימת את ההמלצות בנושא ועדת התיאום כנדרש.

אמנון כהן: לפני כן הבטחתי לתת ליושב ראש שדולת עולי צרפת במדינת ישראל - - -

<קריאה: בכנסת.

אמנון כהן: בכנסת, אבל שעלייתם לישראל, בעזרת השם.

אמנון כהן: זו הכוונה.

אמנון כהן: חבר הכנסת יוני שטבון, בבקשה.

יוני שטבון: קודם כל תודה רבה אדוני יושב הראש על הדיון החשוב הזה ובכלל להגיד תודה רבה לכל מי ששותף כאן.

יוני שטבון: בסוף יש ביקורת, יש דברים שצריך לעשות, הסוכנות, משרד העלייה והקליטה, הנציגים, וכולם מבינים שהנושא הזה על סדר היום.

יוני שטבון: בהזדמנות הזו לדבר על עלייה בנושא הזה זה דבר מאד קריטי כי אנחנו נמצאים בתקופה שבה החברה הישראלית נתונה במציאות של טילים על אזרחי מדינת ישראל.

יוני שטבון: צה"ל נמצא בחזית.

יוני שטבון: כל מי שביקר שם, וגם השרה הגיעה כעת, זה רק מראה כמה הדיון חשוב.

אמנון כהן: יופי, יופי.

אמנון כהן: כן יוני, בבקשה.

יוני שטבון: אני אומר, זה שהשרה נמצאת פה זה רק מראה עד כמה הדיון חשוב, אבל צריך לזכור שהיום מדינת ישראל עם תושבי הדרום ותושבי כל מדינת ישראל נמצאים היום בחזית לא פשוטה, וברור שהנושא זה החוסן של החברה הישראלית.

יוני שטבון: והחוסן של החברה הישראלית נמדד בכך שיש עליה, שיש ציונות שעולה לארץ ומחזקת את החברה הישראלית על גווניה השונים, ודווקא ביום הזה לעשות את הדיון הזה, אני חושב שזה לא סתם וזה חשוב.

יוני שטבון: לגבי כל מה שכולנו כבר מכירים, העלייה מצרפת בשנים האחרונות הולכת וגוברת.

יוני שטבון: שנת 2012 – 1,900 עולים.

יוני שטבון: שנת 2013 – יש לנו כבר כ-3,200 עולים, ובשנת 2014 זה צפוי להגיע, על פי נתוני הסוכנות – בין 5,500 ל-6,000 עולים.

יוני שטבון: העסק מתקדם בצורה משמעותית, ואני יודע שיש תכניות, הרי עשינו פה, באותו מקום כאן בדיוק, עשינו כאן שדולה של עולי צרפת, להציג את התכנית שעוד ידברו עליה וודאי אחרי זה השרה, המשרדים השונים והסוכנות, כדי למקד את המציאות סביב העלייה מצרפת בתכנית אסטרטגית.

יוני שטבון: ואני מקווה מאד שיציגו את זה בצורה ברורה וחדה כאן בוועדה.

יוני שטבון: אבל אני חייב להתייחס לנתון שאותי לפחות מאד מאד הפתיע והפחיד אותי אפילו, שיש מציאות שבה משנת 2005 עד שנת 2012, ואני מקריא פה מדו"ח מבקר המדינה, שכלל התמיכות הסתכמו ב-113 מיליון שקלים שרובם המכריע – 95% לפי הנתונים של דו"ח המבקר – ניתן לארגון אחד שפעל בצפון אמריקה וגם בבריטניה.

יוני שטבון: זה דבר שהוא לא נורמאלי ומה שצריך לקרות כאן, ואני אומר את זה פה - - -

שמעון אוחיון: לאיזו תקופה זה מתייחס?

יוני שטבון: משנת 2005 עד לשנת 2012.

יוני שטבון: זו מציאות של העבר.

יוני שטבון: זה מראה על מגמה שפה הציפייה שלנו כאן

יוני שטבון: וכולנו פה שותפים לתהליך, שמשרד העלייה והקליטה והגופים השונים יציגו את היפוך המגמה, כי אנחנו לא רוצים להתעסק רק בעבר אלא להסתכל על העתיד.

יוני שטבון: זו המשימה המרכזית שלנו.

יוני שטבון: עכשיו, אני אומר את הדברים בצורה הכי פשוטה שיש.

יוני שטבון: בדיון שנאמר פה לפני כן, אי אפשר לקחת שום עלייה כמובן מאליה.

יוני שטבון: לא עולי צרפת ולא שום עלייה.

יוני שטבון: אין דבר כזה.

יוני שטבון: אנחנו כמדינה אסור לנו לקחת את העלייה כדבר מובן מאליו.

יוני שטבון: זה ברור שהם כבר עולים, אז למה יש שם במה להשקיע?

יוני שטבון: זה לא יכול לקרות ככה.

יוני שטבון: כל מי שעלה, וכבן של עולים מצרפת, אני יודע טוב מאד - ויש פה עוד עולים שנמצאים פה סביב השולחן – אני יודע טוב מאד מה המשמעות של קליטת עלייה.

יוני שטבון: ואסור לנו כמדינה להגיד שדבר כזה הוא מובן מאליו.

יוני שטבון: אם עולי צרפת כבר בכל מקרה מגיעים, אז למה לא?

יוני שטבון: זה ממש לא המגמה ואני גם יודע שזו לא המגמה במשרד העלייה והקליטה.

יוני שטבון: מה שכן אני מבקש, אחרי שיחה שלי עם הארגונים השונים, אנחנו נמצאים קרוב לאוגוסט 2014.

יוני שטבון: אני כן מבקש ממשרד העלייה והקליטה להציג את הנתונים העכשוויים מה כן עבר ב-2014.

יוני שטבון: זאת אומרת יש היפוך מגמה, אני יודע, אבל אני רוצה לדעת האם תכלס הדברים כבר הועברו בשנת העבודה 2014.

יוני שטבון: ושוב פעם אני מברך, אדוני יושב הראש, על הדיון החשוב הזה, דווקא בעת הזו.

יוני שטבון: תודה.

אמנון כהן: תודה, תודה.

אמנון כהן: כבוד השרה, אני מודה לך שהגעת, למרות שהיה לך דיון בוועדת שרים, אנחנו אמרנו את זה.

אמנון כהן: זה מראה על רצינות, על עבודה חשובה שהמשרד שלך עושה, משרד העלייה והקליטה.

אמנון כהן: כבוד השרה, אנחנו דיברנו על כך שהמשרד שלך צריך להיות הגוף המהסדר בין כל הארגונים, להפעיל את כולם לטובת עידוד העלייה ואנחנו - - -

סופה לנדבר: רגולטור.

אמנון כהן: כרגולטור, ולהתוות מדיניות מה אנחנו רוצים מכל אחד.

אמנון כהן: אמרנו שהיום יש לנו גוף שעובד יפה בצפון אמריקה ובבריטניה, ויש לנו גם גופים קטנים שאולי פועלים בצרפת.

אמנון כהן: יש בעיות גם באוקראינה ואנחנו צריכים להיערך.

אמנון כהן: יכול להיות שאנחנו צריכים לעודד עלייה משם.

אמנון כהן: אז מכל מדינה ומדינה, אתם הגוף מלמעלה, משרד ממשלתי, אתם מתווים מדיניות ואם צריך אישור ממשלה מביאים את זה לממשלה ומקבלים גם תקציבים, בוודאי לפי הצורך, לפי הדברים.

אמנון כהן: כשלא היית גם דיברתי על כך שצריך תכנית מגירה לגבי כל תרחיש שיכול להיות בכל מדינה ומדינה.

אמנון כהן: העיקר שיהודים לא יהיו בסכנה.

אמנון כהן: וגם כמובן יש לנו עניין להעלות את כל היהודים כאן למדינת ישראל, הבית הלאומי של כל יהודי.

אמנון כהן: תיכף אני אתן לך את רשות הדיבור, אבל לפני כן, ראיתי פה איזה סעיף שדיבר על כך שבעבר משרד ראש הממשלה היה הגוף שכביכול אחראי, הגוף המהסדר בנושא של עלייה וקליטה, ופה יש עניין שנמצא שהממשלה העלתה כבר בשנת 2009 את הצורך לבחון את אופן שיתוף הפעולה בינה לבין הסוכנות, בין השאר בשל השינויים האסטרטגיים המתבצעים בסוכנות.

אמנון כהן: הצוות שהוקם לצורך כך באותה שנה לא הגיש המלצות בנושא לוועדת התיאום כנדרש, ובחינה זו טרם הסתיימה.

אמנון כהן: אנחנו בשנת 2014, ורוצים לדעת איפה זה עומד.

אמנון כהן: מי נמצא כאן ממשרד ראש הממשלה?

אמנון כהן: מה נשמע?

אמנון כהן: תעני בבקשה, איפה עומדים ומי אחראי.

אמנון כהן: שם ותפקיד.

<לילך אלמקיאס: לילך אלמקאיס, אגף תכנון ופיתוח במשרד ראש הממשלה.

<לילך אלמקיאס: אנחנו אחראים על כל נושא העלייה, הקליטה, הסוכנות היהודית.

אמנון כהן: כתוב פה בדו"ח שגם הייתם שותפים לכל מיני החלטות מול הסוכנות ולא יידעתם את משרד הקליטה, שלמעשה הוא היה צריך לארגן.

<לילך אלמקיאס: אז זה הולך ככה: לעניין הצוות, התחלפה ההמשלה.

<לילך אלמקיאס: הצוות אכן לא - - -

אמנון כהן: משנת 2009 כמה פעמים התחלפה הממשלה?

אמנון כהן: שלוש-ארבע פעמים?

<לילך אלמקיאס: כן, והצוות אכן לא התכנס.

<לילך אלמקיאס: ההחלטה התקבלה בממשלת אולמרט.

<לילך אלמקיאס: ולגופו של עניין, בתחילת יוני התקבלה החלטת ממשלה - - -

אמנון כהן: יוני הזה?

<לילך אלמקיאס: יוני הזה, תחילת יוני 2014.

אמנון כהן: משנת 2009 עד שנת 2014.

<לילך אלמקיאס: בסדר, זה תהליך אסטרטגי.

<לילך אלמקיאס: התקבלה החלטת ממשלה שמשיקה את היוזמה המשותפת לממשלת ישראל והעם היהודי והיא בעצם תולדה של התהליך האסטרטגי הארוך, שהיו שותפים אליו הסוכנות היהודית.

<לילך אלמקיאס: כמובן שהם הובילו את זה ביחד עם משרד ראש הממשלה ועם משרד ירושלים והתפוצות, וביזמה הזאת - - -

אמנון כהן: ירושלים והתפוצות?

אמנון כהן: מה קשור לעלייה ולקליטה?

עודד פורר: היוזמה הזו לא התייחסה-, סליחה, אני לא רוצה להתפרץ.

אמנון כהן: תן לה רגע.

<לילך אלמקיאס: הוא חיבר בין שני דברים.

<לילך אלמקיאס: הוא חיבר בין התהליך האסטרטגי של הסוכנות, לבין זה שמשרד העלייה והקליטה צריך להיות שותף.

אמנון כהן: ירושלים והתפוצות?

<לילך אלמקיאס: חיברת בין שני הנושאים אז אני עונה לגופו של עניין.

אמנון כהן: לא, אני אמרתי שלא הבאתם שום דבר, עבדתם שש שנים ולא הבאתם כלום לממשלה.

<לילך אלמקיאס: אז אני אומר כן הבאנו.

<לילך אלמקיאס: בתחילת יוני הבאנו החלטת ממשלה.

אמנון כהן: שמא?

אמנון כהן: שהם היו שותפים, משרד הקליטה?

<לילך אלמקיאס: רגע.

<לילך אלמקיאס: הם יהיו.

<לילך אלמקיאס: הם מופיעים בהחלטת ממשלה.

<לילך אלמקיאס: ההחלטה עצמה הוצגה בוועדה לתיאום לאורך כל תקופות ה - - -

אמנון כהן: מי נמצא בוועדת התיאום?

<לילך אלמקיאס: בוועדת לתיאום חברה שרת העלייה והקליטה, היא בראשות ראש הממשלה וחברים נוספים, שר החינוך, שר הפנים, הסוכנות היהודית, חברי חבר הנאמנים.

<לילך אלמקיאס: בוועדה לתיאום כן נדון התהליך האסטרטגי.

אמנון כהן: עד התיאום – אתם הבאתם משהו לוועדת התיאום?

אמנון כהן: אתם הבאתם משהו?

<לילך אלמקיאס: הבאנו.

<לילך אלמקיאס: התהליך האסטרטגי הוצג בוועדה לתיאום כל הזמן, זה לא איזה משהו חדש.

<לילך אלמקיאס: רק ביוני 2014 הוא התגבש כדי החלטת ממשלה מתוקצבת.

<לילך אלמקיאס: עד אז בתהליך האסטרטגי נבחנו כל - - -

אמנון כהן: מה אומרת ההחלטה החדשה?

<לילך אלמקיאס: ההחלטה בעצם אומרת שתוקם תכנית רב שנתית שתעסוק בכל מעגלי החיים המשיקים לצעיר היהודי בתפוצות - - -

אמנון כהן: והיא תקים את התכנית הרב שנתית?

<לילך אלמקיאס: משרד ירושלים והתפוצות, זה בסמכותו.

אמנון כהן: מי אחראי על קליטת העלייה, ירושלים והתפוצות?

<לילך אלמקיאס: לא.

<לילך אלמקיאס: משרד העלייה והקליטה.

אמנון כהן: אז מה קשור תפוצות?

<לילך אלמקיאס: אבל אתה חיברת בין התהליך - - -

אמנון כהן: אני לא חיברתי, הדו"ח מספר.

אמנון כהן: גברתי, לילך - - -

<לילך אלמקיאס: הדו"ח חיבר ביניהם.

אמנון כהן: לילך, תשמעי, אנחנו צריכים לעשות סדר.

אמנון כהן: בגלל שהדברים נופלים בין הכיסאות הם לא מקבלים טיפול.

אמנון כהן: כל אחד מדבר בקול אחר, בשפה אחרת.

אמנון כהן: אני מדבר כרגע על דו"ח שאמר שבשנת 2009 הצוות היה צריך להביא איזה שהן המלצות לוועדת התיאום משנת 2009.

אמנון כהן: והיום הם אומרים שהרגולטור, המהסדר בנושא עלייה וקליטה – זה משרד לקליטת העלייה.

אמנון כהן: גם בנושא של הקהילה האתיופית ראיתי שמשרד ראש הממשלה טיפל.

אמנון כהן: כנראה משרד ראש הממשלה לא יכול לטפל בכל הדברים, לכן אני חושב מן הראוי שמשרד אינדיבידואלי ספציפי ירכז את הנושא הזה ואם יש לו קושי - יביא את זה לממשלה ויקבל החלטות.

אמנון כהן: את מדברת על ירושלים והתפוצות, זה לא הנושא שלנו.

<לילך אלמקיאס: אבל בפסקה הראשונה שהקראת אמרת שבשנת 2009 התקבל צוות ומאז לא הוגש נושא התהליך האסטרטגי.

אמנון כהן: כן.

<לילך אלמקיאס: אוקיי, אז עניתי לגופו של עניין לתהליך האסטרטגי.

<לילך אלמקיאס: לעניין העלייה והקליטה, כמובן שמשרד העלייה והקליטה הוא הגוף שאחראי - - -

אמנון כהן: אבל מה יעשו עכשיו?

אמנון כהן: את מדאיגה אותי יותר עכשיו.

אמנון כהן: ההחלטה האסטרטגית עכשיו בירושלים והתפוצות – מה היא אומרת?

אמנון כהן: אז אולי לא צריך את משרד העלייה והקליטה.

אמנון כהן: אולי הוא נותן את כל הפיתרון.

אמנון כהן: יכול להיות שיש פה משרד מיותר.

<לילך אלמקיאס: לא, יש נושא - - -

אמנון כהן: מה הנושא?

אמנון כהן: איזו המלצה הבאתם להם בעניין ירושלים והתפוצות?

<לילך אלמקיאס: יש תהליך אסטרטגי.

<לילך אלמקיאס: הנושא שהוא מטפל בו זה חיבור צעירי העם היהודי למדינת ישראל.

<לילך אלמקיאס: יש נושא עידוד עלייה וקליטה, שזה השרה והמנכ"ל שיושבים פה הכינו תכנית, הגישו אותה לאישור הממשלה לפני כמה שבועות, היא גם הוצגה בוועדה לתיאום.

<לילך אלמקיאס: הם הגוף שאמון על הנושא הזה והם הגוף שמטפל בו.

<לילך אלמקיאס: הדו"ח עצמו עוסק בשני נושאים.

<לילך אלמקיאס: הוא מערב בין התהליך האסטרטגי של הסוכנות לבין נושא עידוד העלייה והקליטה.

<לילך אלמקיאס: הוא טוען בחלק מהטענות שעולות שמשרד ראש הממשלה לא עדכן את התהליך.

אמנון כהן: את הבנת את זה ככה.

אמנון כהן: אני לא הבנתי ככה.

אמנון כהן: זה את מפרשנת את זה.

אמנון כהן: את משפטנית?

<לילך אלמקיאס: לא.

אמנון כהן: אז איך את מפרשנת דברים כשלא כתוב ככה?

אמנון כהן: אני פשוט דואג שזה עובד ככה.

עודד פורר: אדוני יושב הראש, ברשותך, אני אגיד לך למה, כי באמת לילך לא מעורבת בכל התהליכים אלא בחלקם ולכן - - -

אמנון כהן: ולכן אתה לא מעודכן, כי היא לא מעדכנת אותך.

עודד פורר: לא, לא, לא, אני לא רוצה גם - - -

אמנון כהן: זה נכתב פה – אתה לא מעודכן.

עודד פורר: לא, לאף אחד מאיתנו אין פה על משרד ראש הממשלה ואני גם לא מחפש פה.

עודד פורר: התהליך האסטרטגי של משרד התפוצות הוא תהליך אסטרטגי אחר והוא לא התהליך האסטרטגי שמתייחס אליו הדו"ח, כי התהליך מדבר על תכנית אסטרטגית שקיבלה הסוכנות בזמנו, שהיא עשתה שינוי שהיא החליטה שהיא משקיעה יותר בחינוך ייעודי, כשבסוף צריך להבין - - -

אמנון כהן: רגע, אבל איך זה עבד?

עודד פורר: רגע, רגע - - -

אמנון כהן: שנייה, אני מסתכל בדו"ח, אני לא מסתכל על מה שאתם מפרשנים.

אמנון כהן: כתוב לי פה.

אמנון כהן: איך זה הגיע למשרד לירושלים והתפוצות לא הבנתי.

עודד פורר: זה לא.

אמנון כהן: אבל היא אומרת ירושלים והתפוצות.

אמנון כהן: אני רואה שכתוב:

אמנון כהן: עוד נמצא כי הממשלה העלתה בשנת 2009 את הצורך לבחון את אופן שיתוף הפעולה בינה לבין הסוכנות.

עודד פורר: בגלל השינויים האסטרטגיים.

אמנון כהן: בגלל שינוי, אבל היא אומרת אסטרטגי זה עכשיו ירושלים והתפוצות.

אמנון כהן: היא הלכה לשם.

אמנון כהן: אז אני פה לא לעניין ירושלים והתפוצות ולכן אני שואל איפה ירושלים והתפוצות?

אמנון כהן: הם לא הביאו את ההמלצות לוועדת התיאום כנדרש.

אמנון כהן: טרם.

אמנון כהן: עד רגע זה.

אמנון כהן: את זה אני שואל, איך היא הגיעה לירושלים והתפוצות, את זה עוד לא הבנתי.

יוני שטבון: ממה שאני מכיר - - -

אמנון כהן: מה שאתה מכיר לא חשוב לי.

אמנון כהן: אני מסתכל על הדו"ח, אני צריך לתקן את הדו"ח.

יוני שטבון: לא, מה שהם אומרים.

יוני שטבון: יש פה שני תהליכים מקבילים.

<לילך אלמקיאס: אני אומרת, יש שני תהליכים שמתקיימים במקביל.

יוני שטבון: תגידי את זה בצורה ברורה, שהוא יבין.

<לילך אלמקיאס: אני אמרתי, הפרדתי.

<לילך אלמקיאס: יש שני תהליכים שהתקיימו במקביל.

<לילך אלמקיאס: יש את התהליך האסטרטגי, שהסוכנות היהודית עברה, וג'וש פה ליידי והוא יכול להסביר עליו תיכף בפירוט.

<לילך אלמקיאס: והממשלה התעסקה גם בתהליך האסטרטגי ואליו הדו"ח מתייחס.

<לילך אלמקיאס: בני?

<בנימין גולדמן: אנחנו בסופו של דבר עוסקים בשני תהליכים והדו"ח מתייחס לעניין אחד מרכזי מתוך התהליך הגדול.

<בנימין גולדמן: מה הסוכנות עושה?

<בנימין גולדמן: הרי הסוכנות החליטה שהיא מתמקדת יותר גם בחינוך ויש לזה השלכות, לפחות לטענת משרד העלייה והקליטה, על עידוד העלייה, לפי טענות משרד הקליטה דאז.

אמנון כהן: למה התכוונת בסעיף 3 לדו"ח פה?

אמנון כהן: איזה תהליך אסטרטגי?

<בנימין גולדמן: התהליך האסטרטגי של הסוכנות עצמה, מה שהסוכנות עברה.

<בנימין גולדמן: ההתמקדות שלה - - -

אמנון כהן: מול מי היא עבדה?

<קריאה: היא עבדה באופן עצמאי כנראה.

אמנון כהן: איזה צוות היה צריך להביא לוועדת התיאום?

אמנון כהן: מי היה צריך להביא את המסקנות לוועדת התיאום?

<בנימין גולדמן: משרד ראש הממשלה.

<צחי בובליל: צוות משותף של הסוכנות ושל - - -

אמנון כהן: אז אני הבנתי נכון.

<צחי בובליל: נכון.

אמנון כהן: אז זה מה שאני רוצה לדעת – איפה זה עומד כרגע.

<בנימין גולדמן: הם לא העבירו.

אמנון כהן: לא העבירו, נכון?

אמנון כהן: אז מה אתם מבלבלים את המוח?

<ג'וש שוורץ: זה לא נכון.

<ג'וש שוורץ: זה פשוט עובדתית לא נכון.

אמנון כהן: תראה לי הבאת.

אמנון כהן: עכשיו תביא.

אמנון כהן: מה היית צריך להביא לוועדת התיאום שלא הבאת עד עכשיו?

אמנון כהן: תביא.

<ג'וש שוורץ: אני אסביר.

אמנון כהן: לא, אתה לא תסביר.

אמנון כהן: תביא לי נייר שאתה הבאת לוועדת התיאום כנדרש.

אמנון כהן: מה הבאת?

<ג'וש שוורץ: אני יכול להביא לך - - -

אמנון כהן: אדוני, אתה תגיד מה שכתוב לי פה שלא הבאת עד עצם היום הזה.

אמנון כהן: אם הבאת – תביא לי לראות.

אמנון כהן: תסמס עכשיו שיעבירו לך במייל ואני רוצה לראות את זה.

אמנון כהן: על זה אני מדבר.

אמנון כהן: אל תגידו ועדת התפוצות, משרד כזה, משרד ירושלים.

אמנון כהן: מה שכתוב פה אני רוצה לקבל.

אמנון כהן: אם עשית – על הכיפאק, תביא לראות.

<ג'וש שוורץ: עשינו, עשינו.

אמנון כהן: אוקיי, עכשיו אנחנו ממשיכים הלאה: תיאום לוקה בחסר בין המשרד לסוכנות.

אמנון כהן: מי מסביר את זה?

אמנון כהן: בבקשה המנכ"ל או כבוד השרה.

סופה לנדבר: בבקשה, המנכ"ל יסביר.

אמנון כהן: אנחנו מקצוענים, אנחנו רוצים לראות מה כתוב בדו"ח.

אמנון כהן: לא כל אחד בתזה שלו – ירושלים, תפוצות, איפה הלכתם עוד?

אמנון כהן: יש עוד הרבה בעיות במדינת ישראל.

עודד פורר: קודם כל, אני חושב שבפתח הדברים שלך, אדוני יושב הראש, נגעת בדיוק בנקודה שאליה מתייחס הדו"ח והיא תוקנה עם הקמתה של הממשלה הנוכחית - בפתיחה, כשאמרת שהשרה לקליטת עלייה ואז תיקנת את עצמך, לשרה לעלייה וקליטה.

עודד פורר: המשרד שלנו בחודש אוקטובר 2013, ביזמת השרה ובהסכמה עם הסוכנות היהודית ועם משרד ראש הממשלה – שינה את שמו ממשרד לקליטת העלייה למשרד העלייה והקליטה, מתוך הבנה שיש צורך באמת בגורם ממשלתי ברור שיהסדר ויהיה הרגולטור והמתכלל של כל נושא עידוד העלייה, דבר שלא היה קודם.

עודד פורר: קודם הנושא הזה היה אמורפי, ואם אני מבין נכון, זה אחד הליקויים המשמעותיים שעלו מתוך הדו"ח .

עודד פורר: אני רוצה לגעת קצת בנתונים קצרים, מה המשרד שלנו עושה.

אמנון כהן: לא, לא, שנייה, כבוד המנכ"ל.

רינה פרנקל: מי אמור להיות הרגולטור?

אמנון כהן: אדוני, בדיון הזה אני לא רוצה לשמוע כרגע מה אתה עשית.

אמנון כהן: לי חשוב לדעת בהקשר הדו"ח.

עודד פורר: מה עשיתי בהקשר של הדו"ח.

אמנון כהן: בהקשר הדו"ח.

אמנון כהן: ואחר כך אם תרצה להגיד שאתה עושה עוד דברים יפים, זה בסדר.

עודד פורר: לא, לא, בהקשר של הדו"ח.

אמנון כהן: קודם בהקשר של הדו"ח – מה תיקנו.

עודד פורר: בהקשר של הדו"ח.

עודד פורר: השלב הראשון שעשינו באוקטובר 2013 זה שינוי השם.

עודד פורר: שינינו את השם של המשרד למשרד העלייה והקליטה.

עודד פורר: במקביל לכך, התחלנו לתכלל תכנית לאומית לעידוד עלייה מצרפת, ביזמת השרה שהקימה את הוועדה הזו, ולוועדה הזו שאני עמדתי בראשה היו שותפים משרד התפוצות, הסוכנות היהודית, ההסתדרות הציונית העולמית, קרן היסוד ומשרד ראש הממשלה.

עודד פורר: ועל בסיס התכנית הזו ועל בסיס התכלול הזה - יצאה תכנית לאומית לעידוד העלייה מצרפת, בשיתוף פעולה שלנו ושל הסוכנות, שכבר בשנת 2013 נתנה תקציב תוספתי של 17.5 מיליון שקלים לטובת הפעילות בצרפת.

עודד פורר: חשוב לי לציין בהקשר הזה שמספרי העולים מצרפת, לאורך כל העשור האחרון, עד שנת 2013 – עמדו על 1,900 עולים.

עודד פורר: בשנת 2013 המספרים גדלו ב-50% ל-3,000 עולים ובשנת 2014 אנחנו סבורים שאנחנו נצליח לחצות את רף ה-5,000 עולים מצרפת.

סופה לנדבר: לא נתחייב, העולים התחייבו להגיע למדינת ישראל.

עודד פורר: אני לא תולה את כל האחריות עלינו, אבל בהחלט יעידו פה הארגונים מצרפת, שאני רואה אותם פה, יש לכולם טענות, אני בטוח, להרבה מאד דברים, אבל עדיין הם יכולים להעיד ששינוי הכיוון בשנה האחרונה שהשרה מובילה, בהקשר של התייחסות לעידוד העלייה מצרפת, נותן את אותותיו בשטח.

עודד פורר: אני חושב שהתכנית הלאומית הזו ואופן ההסדרה שלה, עם שיתוף הפעולה, ויעידו על זה גם ג'וש מהסוכנות היהודית וגם לילך ממשרד ראש הממשלה, שיתוף הפעולה היום בין הסוכנות היהודית למשרד שלנו שונה לחלוטין בהיבט של ההגדרות, כולל כל התכנית הזו, שהיא תכנית משותפת.

עודד פורר: במקביל אנחנו קיבלנו החלטת ממשלה לתכנית לעידוד עלייה מאירופה ומאוקראינה, עם תקציב תוספתי שהשרה השגנו לטובת העניין הזה, שהתקבל מהאגף התקציבים כבר בשנת 2014 וחלקו בשנת 2015.

עודד פורר: ההחלטה הזו כוללת גם נושא של השקעה יותר בשיווק באירופה וגם כוללת את נושא קרן הנמלטים, עדכון הסכומים בקרן הנמלטים והסיוע לעולים שמגיעים ממדינות שנמצאות במצבי חירום, כמו מה שקורה בחלק ממדינות אירופה היום - אנחנו מגדירים את המצב כמצב חירום - הם יקבלו איזו שהיא תוספת כי הם היו צריכים ממש לעזוב את מה שיש להם שם ולעלות לישראל.

עודד פורר: בנוסף התקבלה החלטת ממשלה ביוני האחרון, שמדברת בדיוק על אותה תכנית אסטרטגית והממשלה קיבלה החלטה להקים פרויקט לאומי לעידוד העלייה בהיגוי של משרד העלייה והקליטה, בשיתוף עם הסוכנות היהודית וההסתדרות הציונית העולמית, שיקימו הם חברה שתעסוק ייעודית בתחום הזה ולשם יושקעו המשאבים, כולל משאבים נוספים שגם כאן השיגה השרה לטובת העניין.

אמנון כהן: לאיזה אזורים בעולם?

עודד פורר: לכל העולם.

עודד פורר: אחת המשימות הראשונות של הגוף הזה שיוקם, תהיה התכנית האסטרטגית הזו והעדכון שלה מעת לעת, כי צריך להבין.

עודד פורר: אנחנו לא יכולים להסתכל על זה כעל ערך חד ערכי שאנחנו מסתכלים דרך החור של הגרוש או של השקל.

עודד פורר: לעודד עלייה מארצות הברית ומצפון אמריקה, לא דינו כלעודד עלייה ממדינות מזרח אירופה וגם מצרפת.

עודד פורר: בסוף, כשאנחנו מסתכלים על מספרי היהודים בעולם, אנחנו גם צריכים לראות איזה קהילות אנחנו לא רוצים לאבד וחשוב לנו גם להביא אותן לכאן, ולכן משקיעים משאבים בצורה מתוחמת כזו או אחרת.

עודד פורר: זה שאנחנו משקיעים היום משאבים בצרפת לא אומר שצריך לזנוח את המשאבים - - -

יוני שטבון: אף אחד לא טוען נגד עולים מצפון אמריקה.

יוני שטבון: אף אחד לא טוען כלפי צפון אמריקה.

עודד פורר: אני רוצה לומר בהקשר הזה, בנושא התמיכות, צריך להבין שתמיכות בארגונים קטנים על פי קריטריונים, אני כמשרד ממשלתי לא יכול לפעול באופן ישיר בחו"ל.

עודד פורר: לא מקובל ביחסים דיפלומטיים בין מדינות, שעכשיו תבוא ממשלת ישראל עם סמל המדינה, תפתח דוכן בצרפת או באמריקה, קל וחומר ברוסיה, ששם אנחנו פועלים בשיתוף פעולה ובתיאום עם נת"יב, ותתחיל לקרוא לאנשים לעלות לישראל.

עודד פורר: התקריות הדיפלומטיות שאנחנו נצטרך לענות עליהן יהיו קשות מאד.

עודד פורר: על הבסיס הזה נחתמה בזמנו אמנה בין הסוכנות היהודית לממשל ישראל, ועל הבסיס הזה ובתוך המגבלות האלה אנחנו עובדים, ולכן השיטה שבה אנחנו עובדים היא שיטה של תמיכות בארגונים, על פי קריטריונים ועל פי תנאי סף.

עודד פורר: בשנת 2012, קודם הגשת דו"ח מבקר המדינה, שינתה השרה את הקריטריונים לתמיכות, על מנת להקל על ארגונים נוספים להיכנס לתוך התמיכות בארגונים מעודדי עלייה.

עודד פורר: אני יכול להגיד שאם בעבר באמת היה ארגון אחד שזה ל-90%, הוא יישב פה ויספר לכם כמה הוא נפגע היום מזה שבעצם תקציבים שלו נפגעו - - -

סופה לנדבר: לא לבכות.

עודד פורר: אבל בסופו של דבר נכנסו בשנת 2013 ארגונים נוספים לתוך התקציב של מקבלי התמיכות, ונמצאים בהם ארגון כלל קהילות ישראל של שלום ווך, שמקבל תמיכה על קהילות שהוא מעלה מצרפת ובני עקיבא והבונים דרור ותנועת עזרא וכמובן גם ארגון נפש בנפש שפועל בתחום הזה כבר למעלה מעשור.

עודד פורר: ומטבע הדברים בסוף, אנחנו כמשרד צריכים לבחון את התנאים האלה בצורה שוויונית, בודקים את מספרי העולים שהעלה כל ארגון, ועל פי מספרי העולים שהעלה כל ארגון אנחנו מתקצבים אותו.

עודד פורר: זה בהקשר של הארגונים.

עודד פורר: בנוסף, אנחנו משתפים פעולה עם ארגון - - -

יוני שטבון: סליחה, המנכ"ל, אתה לא מסתכל רק על הארגון, אתה מסתכל גם על המדינה.

יוני שטבון: הראייה שלך כמדינה זה לא הארגון.

עודד פורר: אני מסתכל - - -

יוני שטבון: מה הפוטנציאל במדינה.

עודד פורר: לא, לא, אני מדבר עכשיו על תקציב התמיכות.

עודד פורר: תקציב התמיכות הוא על פי פרמטרים אגב, כמעט שהמעורבות שלנו גם אחר כך היא מאד מינורית, אחרי שקבענו את הפרמטרים, בסוף אני קובע כמה עולים העלה כל ארגון.

אמנון כהן: סליחה, כבוד המנכ"ל, אמרנו שאתה מהסדר.

אמנון כהן: את הקריטריונים אתה צריך לקבוע.

עודד פורר: נכון.

אמנון כהן: זה לא שיכתיבו לך את הקריטריונים והכסף הולך.

עודד פורר: עשינו את זה.

אמנון כהן: הרי על פי הקריטריון הזה ילך התקציב.

אמנון כהן: לכן אתה כמדינה, אתה מבחינתי המדינה.

אמנון כהן: אתה צריך לראות את הצורך שלך ואז אתה בונה את הקריטריונים כך שלא תהיה הטיה לכיוון אחד או לגוף אחד או למדינה אחת.

אמנון כהן: לכן הראייה המערכתית שלך – היום זה - - -

עודד פורר: לכן הקריטריון המשמעותי ביותר הוא מספרי העולים.

עודד פורר: ארגון שיעלה הרבה עולים, בסופו של דבר יהיה זכאי ליותר תמיכה.

עודד פורר: מטבע הדברים, אם אני טיפלתי ב-100 עולים, אז נדרשים ממני משאבים X, ואם טיפלתי ב-1,000 עולים, נדרשים ממני משאבים אחרים.

אמנון כהן: אני חוזר אליך.

אמנון כהן: באותו הקשר אני פונה לסוכנות בעניין התיאום הלוקה בחסר.

אמנון כהן: גו'ש, מהסוכנות, לפי האמנה הסוכנות רשאית לשתף פעולה גם עם מוסדות אחרים, ובלבד שלא תאציל מתפקידיה ללא הסכמתה.

אמנון כהן: זאת אומרת אם אתה יכול להפעיל גוף שלישי, אתה צריך לקבל הסכמה מהממשלה, לפי האמנה שלך.

אמנון כהן: ופה הפעלתם איזה שהוא גוף, ארגון א', בלי הסכמת ממשלה.

<ג'וש שוורץ: זה לא נכון.

<ג'וש שוורץ: אני כתבתי על כך, יש לי פה את המכתב.

אמנון כהן: מה אתה אומר, משרד המבקר?

<ג'וש שוורץ: כתבתי שני מכתבים לבני.

<בנימין גולדמן: אנחנו חלוקים על זה.

<בנימין גולדמן: זאת הפרשנות המשפטית שלהם.

אמנון כהן: אנחנו לא משפטנים.

<בנימין גולדמן: זהו, אז הפרשנות שלנו היא אחרת, שהייתה צריכה להיות הסכמה של הממשלה להפעלת אותו ארגון.

אמנון כהן: כן, ומה נהיה?

סופה לנדבר: הייתה הסכמה.

סופה לנדבר: זה היה לפני, אבל הסוכנות - - -

אמנון כהן: לא הבנתי, הייתה הסכמה?

אמנון כהן: אם הייתה הסכמה אז אין פה בעיה.

רינה פרנקל: אז זו הבעיה, שבאמת שני הארגונים האלה לא כל כך מסונכרנים – משרד הקליטה והסוכנות היהודית.

רינה פרנקל: אז הם צריכים לעבוד בסנכרון מלא, אחרת באמת תהיה בעיה.

אמנון כהן: אני לא מבין.

<ג'וש שוורץ: אני יכול להגיד?

אמנון כהן: כן, בטח.

<ג'וש שוורץ: אנחנו מעולם ומתמיד, כדי לגייס עולים ולהביא עולים לארץ, שיתפנו פעולה עם ארגונים מקומיים בכל מיני קהילות יהודיות בעולם, תנועות נוער ציוניות ופדרציות ציוניות ולאורך כ-10 שנים אפילו יותר, יש לנו שיתוף פעולה עם ארגון א'.

<ג'וש שוורץ: אני לא יודע למה אי אפשר להגיד את השם, אבל עם ארגון א' יש לנו - - -

אמנון כהן: אפשר להגיד את השם.

<ג'וש שוורץ: יש לנו עם ארגון נפש בנפש שיתוף פעולה למעלה מעשור.

<ג'וש שוורץ: לפני מספר שנים, לבקשת הפדרציות היהודיות, שהם המקור התקציבי של הכסף של הסוכנות, אנחנו ערכנו איתם - - -

אמנון כהן: איפה הם מומחים, באיזה איזור?

<ג'וש שוורץ: בצפון אמריקה.

אמנון כהן: יש בלעדיות?

<ג'וש שוורץ: לא, אנחנו חתמנו איתם הסכם בשביל להסדיר את שיתוף הפעולה בינינו.

אמנון כהן: שאלתי על בלעדיות.

<ג'וש שוורץ: לא.

<ג'וש שוורץ: איזה בלעדיות?

<ג'וש שוורץ: יש הסכם שיתוף פעולה בין נפש בנפש לבין הסוכנות.

<ג'וש שוורץ: ההסכם היה בידיעת ממשלת ישראל, הממשלה ידעה על כך ואנחנו לא חושבים שלפי האמנה אנחנו חייבים לקבל את האישור ה הפורמאלי של ממשלת ישראל.

<ג'וש שוורץ: הכל נעשה, כמו שאמרתי מקודם, אנחנו מציגים, אני משמש יחד עם מזכיר הממשלה מזכיר ועדת התיאום.

<ג'וש שוורץ: אנחנו מדווחים על כל השינויים, כל אסטרטגיה שלנו, אנחנו מביאים לאישור הוועדה לתיאום מול משרד ראש הממשלה.

<ג'וש שוורץ: אנחנו פועלים מול משרד החינוך והגליל והנגב, ומשרד הביטחון והמשרד לעלייה וקליטה, שיש לנו יחסים מצוינים איתם, אבל הנושאים המרכזיים, והסברתי את זה בשני מכתבים למשרד מבקר המדינה, שאנחנו מתאים מול משרד ראש הממשלה וועדת התיאום, וכמו שלילך אמרה, כל הנושאים האלה הוצגו לוועדה לתיאום, כולל הנושא של נפש בנפש, כולל הנושא של - - -

אמנון כהן: איזה ועדת תיאום?

סופה לנדבר: זה עוד היה בזמן של אולמרט.

אמנון כהן: רגע, איזו ועדת תיאום זו, ג'וש?

אמנון כהן: אתה עכשיו אומר לי ועדת תיאום – ועדת התפוצות?

אמנון כהן: ועדת העלייה והקליטה?

אמנון כהן: איזו ועדת תיאום?

<ג'וש שוורץ: יש לפי האמנה בין הסוכנות לממשלה ועדה לתיאום הפעילות בין הסוכנות לממשלה, שמבחינת הממשלה זה ועדת שרים לענייני סוכנות.

<ג'וש שוורץ: חברים בה ראש הממשלה ועוד שבעה שרים, כולל השרה לעלייה וקליטה, והוועדה הזאת היא הגוף המרכזי לתיאום.

אמנון כהן: איפה קיבלת את ההחלטה שלך?

עודד פורר: את ההחלטה שלי קיבלתי בממשלה.

אמנון כהן: בוועדת התיאום?

עודד פורר: הצגתי אותה בוועדת התיאום.

עודד פורר: הנושא של צרפת לא גובש בוועדת התיאום, אלא גובש - - -

אמנון כהן: לא, עידוד עלייה.

עודד פורר: עידוד עלייה בממשלה.

עודד פורר: השרה הציגה את ההחלטה הזו בממשלה, הצביעו עליה בממשלה, הממשלה אישרה את ההחלטה הזאת בשנת 2014 פה אחד.

עודד פורר: אני חושב שאגב זאת הייתה החלטה היסטורית וחסרת תקדים לעניין הזה, גם ברמת ההיקפים התקציביים וגם בעובדה שהצלחנו לגבש גם את הסוכנות היהודית וגם את ההסתדרות הציונית תחת כנפיים שלנו - - -

אמנון כהן: זאת תכנית אסטרטגית, ממשלתית?

עודד פורר: כן.

דב ליפמן: כבוד יושב הראש, אני יכול לומר שני משפטים על זה?

אמנון כהן: בטח, בוודאי.

דב ליפמן: לפני 10 שנים בדיוק היום אני ירדתי מהמטוס וראש הממשלה היה שם, שר הקליטה היה שם, כולם היו שם, הממשלה הייתה שם - מטרות שלארגון א', נפש בנפש.

דב ליפמן: להגיד שזה לא היה בתיאום, להגיד שזה לא היה בהסכמה, להגיד שהממשלה לא הייתה מעורבת – זה פשוט בלתי יאומן.

אמנון כהן: לא אמרו את זה.

אמנון כהן: את זה לא אמרו.

דב ליפמן: אני גם רוצה להדגיש, חשוב לי להדגיש - - -

אמנון כהן: פעילות מבורכת, אבל צריך לעשות נכון.

דב ליפמן: את החשיבות.

שמעון אוחיון: הם תיאמו את קבלת הפנים לקבל אותם.

דב ליפמן: נכון.

שמעון אוחיון: אבל התיאום.

דב ליפמן: חשוב גם להדגיש, פשוט במשפט אחד, כמו שאמר המנכ"ל, שכולנו בעד הגברת התקציבים לעזור לעולים מצרפת וזה חשוב מאד, אבל חשוב מאד להדגיש שזה לא דבר שאנחנו צריכים לעשות בלהציע את הכסף לעלייה מצפון אמריקה.

דב ליפמן: מדברים על עלייה ממצוקה וזה חשוב מאד, וגם לעזור לעלייה - - -

עודד פורר: בקיצור, צריך עוד תקציבים לעלייה וקליטה.

אמנון כהן: בדיוק.

אמנון כהן: ושר האוצר הוא מהתנועה שלך.

אמנון כהן: שר האוצר רוצה?

יוני שטבון: אף אחד לא מדבר לפגוע בעלייה אחרת.

עודד פורר: בשנתיים האחרונות השרה הוסיפה מהתקציב שהיה מיועד לתחומים אחרים עוד תקציב לתקנת הבטוחות בארגונים מעודדי עלייה כדי שהם לא ייפגעו, למרות כל הקיצוצים - - -

אמנון כהן: והשר רגיש לזה מאד, רק תעלה את זה.

דב ליפמן: אני מוכן להיות נציג.

אמנון כהן: עוד 20 מיליון תוספת לתקציב של עידוד העלייה במדינת ישראל.

אמנון כהן: יישר כוח.

אמנון כהן: אנחנו נשמע כרגע את השרה.

סופה לנדבר: לפני שאני צריכה לעזוב, כי יש לי עוד ועדה, אני רוצה להגיד: קודם כל אדוני יושב הראש, חברי הכנסת, מכובדי כולם, נציגי כל המשרדים, כולל משרד העלייה והקליטה, מנכ"ל המשרד, הסוכנות היהודית, נפש בנפש, כל הארגונים שנמצאים כאן וכל האנשים שנמצאים כאן.

סופה לנדבר: קודם כל אני צריכה להגיד למבקר המדינה שאני מאד מכבדת ומעריכה את העבודה של מבקר המדינה ואני חושבת שאני צריכה כאן לציין שביקורת היא בעצם כלי עבודה בשביל כל משרד ועבור משרד העלייה והקליטה בפרט.

סופה לנדבר: אנחנו מאד מעריכים ואנחנו לקחנו את זה כדבר כדי לתקן, לשנות, ואני רוצה להגיד שעוד לפני שיצא הדו"ח אנחנו כבר יצאנו לדרך של שינויים.

סופה לנדבר: קודם כל אנחנו צריכים לזכור תמיד שיש אמנה בין הסוכנות ובין משרד העלייה והקליטה, ובאמנה הזאת היינו חתומים כשני גופים.

סופה לנדבר: מובן לכולם שמדינה וממשלה לא יכולה לפעול מחוץ לגבולות של מדינת ישראל, ובגלל זה אנחנו הצהרנו ואישרנו החלטות עכשיו בממשלה, כדי להיכנס לפעילות בעידוד עלייה, שהיא חשובה עבורנו.

סופה לנדבר: אני צריכה להגיד שחשוב לי מאד לציין כאן שעידוד עלייה וקליטת עלייה זה שני דברים שצריכים להיות יחד.

סופה לנדבר: בלי עידוד עלייה אין קליטה מוצלחת.

סופה לנדבר: לפני שאנשים עושים עלייה הם צריכים לדעת מה מצפה כאן במדינה לכל עולה, ואני חושבת שכאן צריכים לציין, ונכון שיש עכשיו עלייה יותר מאסיבית מצרפת, אבל מדינת ישראל ומשרד העלייה והקליטה וכל הגורמים שעוסקים איתנו בעידוד עלייה, צריכים לומר כאן – כל עולה שיגיע למדינת ישראל, מכל מקום בעולם, יהיה רצוי ואנחנו נקבל אותו בברכה ונעשה הכל שקליטתו והנחיתה בארץ תהיה יותר רכה.

סופה לנדבר: לפני שיצא דו"ח מבקר המדינה אני יזמתי והבאתי לממשלה את עניין שינוי השם של המשרד.

סופה לנדבר: עשיתי את זה לא בשביל לשנות את השם רק, אלא כדי לשנות את המהות של הדברים שאנחנו עושים.

סופה לנדבר: אנחנו הפכנו להיות רגולטור בנושא של עידוד העלייה.

סופה לנדבר: אני צריכה להגיד שכל הגורמים – הסוכנות היהודית, כל הגורמים שעוסקים – ההסתדרות הציונית, קרן היסוד, כל הגורמים, כל העמותות – אנחנו גוף אחד שבעצם המטרה שלנו היא להביא לכאן עולים ולקלוט אותם בהצלחה.

סופה לנדבר: ובגלל זה יש לנו תכנית אסטרטגית – תיקון ליקויים.

סופה לנדבר: המשרד עבר שינוי, לא רק בשם, אלא גם במהות.

סופה לנדבר: בניית תכניות לעידוד עלייה.

סופה לנדבר: אני רוצה לציין שהעלייה כן נמשכת ולמרות האיומים הקשים שמדינת ישראל עוברת עכשיו, העלייה למדינת ישראל נמשכת.

סופה לנדבר: רק מחר, אדוני יושב הראש, אנחנו מקבלים 400 עולים מצרפת.

סופה לנדבר: אתה מוזמן וכל חברי הכנסת מוזמנים, מי שיקבל אישור מרשות שדות התעופה, מוזמנים לקבל את העולים.

סופה לנדבר: ב-17 ביולי אנחנו נעשה טקס קבלת עולים כאן בירושלים, ואני חושבת שחשוב לציין את זה.

סופה לנדבר: בימים של מלחמה מדינת ישראל קיבלה 475 אנשים שהגיעו למדינת ישראל והתפזרו גם בדרום, גם בצפון, גם במרכז המדינה.

סופה לנדבר: אתמול אני נתתי הוראה להתקשר לכל עולה שהגיע בזמן המבצע, ואתה יודע מה?

סופה לנדבר: העולים – הם הגאווה שלנו.

סופה לנדבר: הם יכולים להיות הגאווה של מדינת ישראל.

סופה לנדבר: לא קיבלנו תלונה אחת.

סופה לנדבר: תלונה אחת.

סופה לנדבר: אמרו – אנחנו עם אחד ומה שעובר העם במדינת ישראל – גם אנחנו עוברים.

סופה לנדבר: אנחנו חזקים ובשביל זה הגענו למדינת ישראל, לחזק את המדינה.

סופה לנדבר: לא רק עלייה מצרפת.

סופה לנדבר: יש עכשיו עידוד עלייה מאוקראינה, מאירופה, בגלל המצב באירופה, המצב הכלכלי והמצב באוקראינה, ובגלל הסיבות העולים האלה ממשיכים להגיע.

סופה לנדבר: הקמת פרויקט לאומי לעידוד עלייה זה דבר שממשלת ישראל אישרה ואנחנו אישרנו עכשיו כמה החלטות.

סופה לנדבר: קודם כל שינוי השם, כמו שאמרתי, פרויקט לאומי לעידוד עלייה – אנחנו הפכנו למשרד שעושה תכלול עבודה של הסוכנות, ההסתדרות הלאומית וקרן היסוד לעידוד עלייה.

סופה לנדבר: בעצם אנחנו עוסקים היום, באמצעות גורמים חיצוניים, וכמו שאמר וציין כאן המנכ"ל, אנחנו שינינו את הקריטריונים.

סופה לנדבר: יזמתי את שינוי הקריטריונים בנוסף לנפש בנפש, ואני צריכה לציין, רבותי, לפעמים לא צריכים להתבייש.

סופה לנדבר: קודם כל הם חתמו על הסכם עוד בזמן שאולמרט היה ראש הממשלה.

סופה לנדבר: נפש בנפש זו עמותה שעושה עבודה נהדרת כמו הסוכנות היהודית.

סופה לנדבר: הם עושים עבודה, מביאים עולים מארצות הברית, ותשמעו, אתם יכולים להגיד – למה מארצות הברית מגיעים רק 3,000 איש כל שנה?

סופה לנדבר: אבל צריכים רק לקחת בחשבון שלהגיע מארצות הברית למדינת ישראל, הדרך קצת יותר קשה מאשר להגיע מכל מקום בעולם.

סופה לנדבר: ובגלל זה אני מאד מעריכה את העבודה של נפש בנפש.

סופה לנדבר: אבל בגלל השינויים שעשינו, נתנו אפשרות לארגונים אחרים להיכנס למסלול עידוד עלייה, וחוץ מנפש בנפש, כמו שציין המנכ"ל, יש עכשיו בנוסף את ארגון עזרא, בנים דרור, כלל קהילות ישראל ועוד ארגונים, ואני קוראת לארגונים להצטרף לעידוד עלייה.

סופה לנדבר: מי שירצה להביא את העולים ומי שרוצה להתעסק בעניין של עידוד עלייה – אנחנו נתמוך בארגונים האלה.

יוני שטבון: השרה, יש עוד שני ארגונים – C.N.E.F ו - - -

סופה לנדבר: זה לא משנה.

סופה לנדבר: כל ארגון.

עודד פורר: כל ארגון.

סופה לנדבר: אדוני, אני חושבת שכל ארגון צריך לפעול לפי החוקים שיש במשרד וחוקים שיש במדינת ישראל.

סופה לנדבר: רוצים להביא – יכולים לפנות לוועדת תמיכות ולהתקבל או לא להתקבל.

סופה לנדבר: יש שם דברים ברורים.

סופה לנדבר: המסלול הוא הרבה יותר קל.

סופה לנדבר: אנחנו נותנים אפשרות היום לכל ארגון שרוצה לבחור את המסלול לעידוד עלייה להיכנס לעידוד עלייה ואנחנו תומכים ונתמוך.

סופה לנדבר: עכשיו אני רוצה להגיד לך, ההחלטות האלה הן לא דבר כל כך פשוט.

סופה לנדבר: יכולים לדבר כאן בכנסת ואתה בדיוק יודע, אדוני יושב הראש.

סופה לנדבר: להביא כספים בממשלת ישראל כדי לתמוך בתכניות, זה לא דבר פשוט.

סופה לנדבר: עכשיו אני רוצה לציין שאני לקחתי על עצמי עידוד עלייה מצרפת.

סופה לנדבר: אנחנו צריכים להגיד שיחד עם כל הגורמים אנחנו שינינו המון דברים בעידוד העלייה מצרפת.

סופה לנדבר: אם תרצה המנכ"ל יציין את הדברים.

אמנון כהן: בטח שנרצה.

סופה לנדבר: אנחנו עשינו שם שינוי משמעותי.

סופה לנדבר: בחודש ספטמבר משרד העלייה והקליטה ומחלקת עידוד עלייה, עם גורמים נוספים מכמה משרדים, נצא למסלול הסברה בצרפת, לא בפריז, בגלל שבפריז יש המון אנשים ומבקרים שם לעתים קרובות כולם.

סופה לנדבר: אנחנו רוצים להיות בפריפריה של פריז, לתת אפשרות לעולים פוטנציאליים לגעת בתכניות של מדינת ישראל וכל המשרדים יחד, כולל משרד הבריאות, כולל משרד החינוך, כולל כל המשרדים.

סופה לנדבר: הרי עידוד עלייה וקליטת עלייה זה לא בלעדיות רק של משרד העלייה והקליטה.

סופה לנדבר: ואני רוצה לומר קודם כל תודה על הביקורת.

סופה לנדבר: אני מאמינה שאתם תשמעו עכשיו מהמנכ"ל – שינינו כבר המון דברים.

סופה לנדבר: לקחתי את היזמה בידיים ואתה יודע ,לשנות את השם ולשנות את המסלול ולקחת את המסלול גם לעידוד עלייה לממשלה ולמשרד – זה לא כל כך פשוט.

סופה לנדבר: אבל הרחבתי את הפעילות בגלל שאני מבינה את החשיבות של הדברים ואני מבינה את החשיבות של הביקורת.

סופה לנדבר: דבר נוסף, כאשר נכנסתי לפעילות באמנה שהיינו חתומים עם הסוכנות היהודית, אמנה שהם אחראים על עידוד העלייה ואנחנו על הקליטה בארץ – הייתה לי ביקורת.

סופה לנדבר: אנחנו שינינו גם את היחסים עם הסוכנות היהודית ואנחנו עובדים יחד ובשיתוף פעולה, כמו שעובדים עם ארגוני העולים.

סופה לנדבר: אבל מה שקרה, אנחנו בעצם יש לנו - - -

אמנון כהן: שולחן עגול.

סופה לנדבר: שולחן עגול זה בענייני יוצאי אתיופיה.

רינה פרנקל: ולגבי עולים מאוקראינה?

סופה לנדבר: אני אמרתי.

סופה לנדבר: אנחנו קיבלנו החלטה עם דגש על אירופה ודגש על אוקראינה.

סופה לנדבר: אנחנו הוספנו, כמו שאמר המנכ"ל, והשבוע יוצאת הוראת שעה כדי שלעולים שמגיעים מאוקראינה מאחד ביולי, אנחנו נשלם גם רטרואקטיבית תוספת לסל הקליטה שהם מקבלים.

סופה לנדבר: אגב, אני חושבת שאתם יכולים לקחת יוזמה ולהביא לנו כסף ממשרד האוצר.

סופה לנדבר: עם כסף אני חושבת שאנחנו נוסיף לסל הקליטה לכל עולה שמגיע למדינת ישראל, בגלל שעם סל הקליטה שיש קשה להתמודד.

אמנון כהן: יש לי שאלה על שינוי הקריטריונים שעשיתם, לגבי ארגונים.

אמנון כהן: הכנסתם שם גם תקציב של הטסת עובדי מדינה.

אמנון כהן: אם כבר אתם חושבים שארגון צריך להטיס, אז תתנו לו כסף, כדי שזה לא יהיה על חשבון פעילות אחרת שלו.

אמנון כהן: אם אתם חושבים שאותו משרד צריך לשלם, אז אותו משרד ישלם, כי יש פה הטסות שהיו.

סופה לנדבר: המשרד לא משלם.

אמנון כהן: כתוב פה.

סופה לנדבר: אנחנו לא משלמים על זה.

אמנון כהן: שנייה.

אמנון כהן: בביקורת מציין דו"ח המבקר שהוטסו עובדי משרד הפנים מרשות ההגירה ועובדי הביטוח הלאומי לחוץ לארץ, על ידי ארגון והארגון מקבל תקציב לעידוד עלייה, לעודד.

אמנון כהן: אז זה על חשבונו.

אמנון כהן: אם המדינה רוצה להטיס עובד מדינה לחוץ לארץ, או שתשפו את הארגון או שתגידו לא.

אמנון כהן: משרד הפנים רוצה להטיס – שיטיס על חשבונו.

אמנון כהן: הביטוח הלאומי רוצה להטיס - - -

סופה לנדבר: החשבת של המשרד עושה עבודה קשה וטובה.

סופה לנדבר: אני רוצה להגיד לך, הכסף שיוצא - - -

אמנון כהן: לא אמרתי את.

אמנון כהן: צריך להוציא החלטה בממשלה.

סופה לנדבר: הכסף שאנחנו תומכים בנפש בנפש לא יוצא - - -

אמנון כהן: אבל למה זה על חשבונו?

סופה לנדבר: זה לא יוצא מהכסף - - -

אמנון כהן: יוצא, כתוב.

סופה לנדבר: לא, לא.

אמנון כהן: כתוב.

אמנון כהן: יש דו"ח, על זה אני מדבר.

סופה לנדבר: לא.

סופה לנדבר: כסף ממשרד העלייה והקליטה.

אמנון כהן: לא ממשרד העלייה והקליטה.

אמנון כהן: אז אני אומר משרד הפנים, הביטוח הלאומי.

אמנון כהן: אתם צריכים להסדיר את זה.

אמנון כהן: אם משרד הפנים יגיד אין לי עניין, אז הנושא יכול להיתקע שם, כי כן צריך להגיע פקיד לשם.

אמנון כהן: אתה מבין?

אמנון כהן: פקיד חייב להגיע לשם, רק השאלה מי מממן.

אמנון כהן: אז אני אומר - - -

סופה לנדבר: תן לו להסביר.

אמנון כהן: לא, אני קודם כל אחדד את השאלה.

אמנון כהן: אם אנחנו חושבים כמדינה שאנחנו רוצים לעודד עלייה וארגון עושה עבודתו על הכיפאק והכל בסדר, אך חייבים פקיד ממשלתי שצריך להגיע פעם ממשרד הפנים, פעם מהביטוח הלאומי, לא יכול להיות שאותו ארגון צריך להטיס את הבן אדם.

אמנון כהן: משרד הפנים, רשות ההגירה, היא צריכה להעמיד לרשותו - - -

סופה לנדבר: מי שצריך להטיס אותם זה המשרדים.

אמנון כהן: משרד הפנים.

סופה לנדבר: מאותם משרדים.

אמנון כהן: אבל הוא לא מממן ותוקע את העבודה של הארגון, לכן הוא נאלץ מתקציבו הוא.

אמנון כהן: אז זה מה שאני אומר, צריך להסדיר את זה בהחלטות שלכם.

אמנון כהן: אז בבקשה.

עודד פורר: אחת הביקורות שעלו בעניין הזה היא העובדה שעובדי מדינה טסים על חשבון ארגונים שהם לא - - -

סופה לנדבר: סליחה, אני מצטערת, אני צריכה לצאת.

אמנון כהן: יש לי שתי הצעות חוק בוועדת שרים לחקיקה, אני מבקש ללכת לאשר אותן, אז אני מאשר לך.

עודד פורר: אחת הטענות שעלו בדו"ח היא העובדה שעובדי מדינה הוטסו על חשבון ארגון כזה או אחר.

עודד פורר: העמדה שלנו בעניין הזה - ואנחנו גם נפעל פה מול משרדי הממשלה האחרים - אני חושב שעובדי מדינה צריכים להיות מוטסים על חשבון המדינה, לכל היותר סוכנות היהודית או מוסדות לאומיים, שזה גם לגיטימי, כי הם לא בהיבט המתוקצב.

עודד פורר: ולכן פנינו וכבר היום אנחנו עושים עבודה כזו גם מול משרד הפנים.

עודד פורר: יש חשיבות להגעה של העובדים האלה לירידים בחו"ל, וחשוב לציין את זה.

אמנון כהן: כן, ולכן אנחנו עוסקים בזה.

עודד פורר: גם נציגים של מס הכנסה וגם נציגים של ביטוח לאומי וגם נציגים אחרים ואנחנו פועלים להסדרה הזאת.

עודד פורר: מי שיממן את הטיסות שלהם בסופו של דבר זו צריכה להיות הממשלה.

עודד פורר: היא יכולה לעמוד בזה.

אמנון כהן: רגע, הסדרתם את זה?

עודד פורר: זה בהליך הסדרה בימים אלה.

אמנון כהן: במשרד הפנים?

<אבי לקח: במשרד הפנים כבר פנינו - - -

עודד פורר: הם פנו אלינו עכשיו בבקשה שאנחנו נממן להם.

רינה פרנקל: זה בטח לא עלויות גבוהות מאד.

רינה פרנקל: אפשר לממן.

אמנון כהן: זה לא משנה, זה עיקרון.

אמנון כהן: אתם עושים עבודה מצוינת, אתם צריכים להיות בשטח, להגיע לשם ולכן צריכים להגיע לשם.

אמנון כהן: השאלה היא שאלת המימון.

אמנון כהן: אני לא רוצה שזה ייפול על הארגונים, כי יש להם תקציב ייעודי פר ראש.

עודד פורר: לא רק זה, זה גם לא מקובל שארגון מתוקצב מטיס אנשים.

אמנון כהן: זה מה שאני אומר.

אמנון כהן: אז מה פתרתם?

<אבי לקח: אנחנו כן פנינו למנכ"ל.

אמנון כהן: למשרד הקליטה?

<אבי לקח: כן.

אמנון כהן: למה לא למנכ"ל משרד הפנים?

<נירית אלקלעי: זה לא שייך.

<נירית אלקלעי: משרד הפנים לא שייך.

<נירית אלקלעי: אנחנו רשות האוכלוסין וההגירה.

אמנון כהן: נו אז מה?

אמנון כהן: אבל המיניסטר שלכם הוא שר הפנים, לא?

עודד פורר: רשות האוכלוסין וההגירה לא מצליחה כנראה להתמודד עם העלויות האלה, שהן כנראה מאד מאד כבדות והם פנו אלינו על מנת שאנחנו נממן את זה.

אמנון כהן: למה כבדות?

עודד פורר: זה הגיע אלי השבוע.

<אבי לקח: כן, אכן פנינו, ואני חושב שאנחנו צריכים לשבת ולמצוא פתרון ביחד על הנושא הזה, מאחר שבסיכומו של עניין הנושא הזה של קליטה, זאת אומרת כל התהליך הוא למעשה עידוד עלייה וקליטת עלייה.

<אבי לקח: זה שאנחנו מקצרים את הטווח לעולה חדש שמגיע, במקום שהוא יעמוד במסלול שהיום יש בלשכות את העומס וכו' ואפשר למצוא פתרון שלמעשה הוא כבר מיושם גם על ידי הסוכנות, גם בנפש בנפש, שבמקרים מסוימים, כשיש קבוצות מאד גדולות שמגיעות בטיסות וזמן הקליטה בנתב"ג הוא מאד מתיש וארוך - - -

אמנון כהן: אתם עושים את זה שם?

<אבי לקח: עושים את זה על המטוס.

<אבי לקח: למעשה הקליטה נעשית כבר במטוס, לקצר טווח, כשחלק ניכר מהתהליך כבר נעשה.

אמנון כהן: הסוכנות היהודית, ג'וש, אפשר לעזור להם?

אמנון כהן: בנושא ההטסות של פקידי הממשלה, שהם עושים עבודה מצוינת כשיש מאסה, קבוצה והארגונים כבר מכינים את האנשים.

אמנון כהן: על מנת להקל עליהם אפשר לעשות דיון גם אצלכם לגבי המימון של המדינה, כי למדינה אין כסף, זה עכשיו הולך על טנקים, על מטוסים.

אמנון כהן: אפשר לשקול אצלכם לעשות עבודה - - -

שמעון אוחיון: אבל אמנון, אתה לא הולך להיות עקבי.

שמעון אוחיון: אם זה איש משרד הפנים שעושה את ההגירה, נגיד אם היינו שולחים אותו עכשיו למתקן סהרונים והייתי אומר לו תשמע, תטפל ותבדוק אם זה מסתנן או מהגר, אז הוא היה פונה למשרד אחר לממן לו את הדברים האלה?

שמעון אוחיון: אני לא חושב שכרגע, אם אנחנו מעבירים את הדברים הללו, שזה חלק מתפקודו של משרד ממשלתי לטפל, ונכון, זה נקרא לזרז הליכים, אבל זה עדיין אותו הליך שמשרד הפנים - - -

אמנון כהן: טוב, שנייה.

אמנון כהן: בבקשה, חשבת המשרד, אני הבנתי שיש איזו שהיא מצוקה בנושא וכמובן עדיף היה שמשרד הפנים ישלם, בוודאי.

אמנון כהן: אני מבין את הקושי, לכן אני פניתי לג'וש שידו בכל והוא יכול להתרים עוד מישהו שם לעשות את העבודה.

אמנון כהן: האם אתה יכול לשקול את הנושא הזה, ג'וש?

<ג'וש שוורץ: אני מוכן - - -

אמנון כהן: של הפקידים.

אמנון כהן: לפעמים הביטוח הלאומי, לפעמים רשות ההגירה.

אמנון כהן: בעיקרון?

<ג'וש שוורץ: אין בעיה לבדוק את זה.

אמנון כהן: אין בעיה לבדוק, נכון?

אמנון כהן: נבדוק.

<חגית גולדשטיין מויאל: אני רוצה להתייחס.

<חגית גולדשטיין מויאל: בכל משרדי הממשלה יש תהליך של אישור נסיעה לחו"ל של פקידים של המדינה.

<חגית גולדשטיין מויאל: כל משרד רואה את הצורך, כמובן שבין המשרדים מדברים אחד עם השני.

<חגית גולדשטיין מויאל: יש ועדה שאמורה לאשר את הנסיעה.

<חגית גולדשטיין מויאל: היא כוללת גם את הנושא של עלות הנסיעה ומי ממן אותה.

<חגית גולדשטיין מויאל: כשיש מימון של גוף חיצוני צריך לוודא את זה, צריך לקבל את האישורים על כך, וכל משרד אחראי על המשרד שלו.

<חגית גולדשטיין מויאל: במשרד הקליטה מעולם לא שילמו - - -

אמנון כהן: לא דיברנו עליך.

<חגית גולדשטיין מויאל: שנייה, אני אגיד גם משרדים אחרים.

<חגית גולדשטיין מויאל: במשרד הקליטה לא שולמו על חשבון גופים אחרים.

<חגית גולדשטיין מויאל: פקידי המשרד לא קיבלו טיסות על חשבון גופים שאנחנו נותנים להם תמיכות בכיס אחר שלנו, כדי שלא יהיו בעיות.

<חגית גולדשטיין מויאל: משרדים אחרים - - -

אמנון כהן: חגית, אז זאת אומרת שארגון לא שילם על טיסות של פקידים?

<חגית גולדשטיין מויאל: אז אני אגיד ככה, לפי הדו"ח היו משרדי ממשלה אחרים שבהם, אני לא יודעת איזה הליך בוצע או לא בוצע, אבל ממונו על ידי גופים שנתמכו על ידי משרד הקליטה, וזו הטענה.

<חגית גולדשטיין מויאל: ועל הטענה הזאת, הערה נכונה, משרדים אחרים ולא משרד הקליטה.

<חגית גולדשטיין מויאל: לגבי עובדים שלא נסעו על חשבון הגופים האלה, היה צריך לנהל את התהליך בצורה כזו שגם אם הוא משיג מימון של גורם אחר, יש תהליך לדברים האלה.

אמנון כהן: לא הבנתי מה שאת אמרת.

<חגית גולדשטיין מויאל: אני אסביר.

<חגית גולדשטיין מויאל: אפשר שיהיה מימון של גורמים אחרים - - -

אמנון כהן: לא, לא, אני ממוקד.

אמנון כהן: ארגון נפש בנפש עשה עבודה מצוינת, הביא עכשיו 300 עולים.

אמנון כהן: במקום לבוא לטרטר אותם, אז הוא חשב לנכון, פנה אליהם – תשלחו לנו פקיד, אמרו זה עולה כסף.

אמנון כהן: ואז הוא אומר תשמע, עבדתי כל כך קשה, אני לא רוצה שפתאום יהיו פנים לא טובות ויבואו לכאן ויתקעו בשדה התעופה, אתה לא מבין כסף?

אמנון כהן: אני לוקח על עצמי על חשבון משהו אחר.

אמנון כהן: זה הרי גוף שאת תקצבת.

<חגית גולדשטיין מויאל: אמת.

אמנון כהן: היה?

<חגית גולדשטיין מויאל: לא היה.

<חגית גולדשטיין מויאל: נפש בנפש כן מימנו להם את הטיסות, משרד הקליטה בתמיכות שהוא שילם לנפש בנפש הוציא את הכספים האלה ולא מימן אותם בתמיכות לנפש.

<חגית גולדשטיין מויאל: מה שקורה בתמיכות, מעבר לכל הטרטורים - - -

אמנון כהן: הוא לא הגיש לכם?

<חגית גולדשטיין מויאל: הוא הגיש, אנחנו הורדנו.

<חגית גולדשטיין מויאל: אנחנו משלמים את אותן פעולות שמוכרות לטובת עידוד עלייה והפעולה - - -

אמנון כהן: הבנתי.

אמנון כהן: את הפרוטוקול זה פחות מעניין.

אמנון כהן: מעניין אותי איך יהיה מחר בבוקר.

<חגית גולדשטיין מויאל: אנחנו ממשיכים לא לממן פעילות של עובדי מדינה, כי - - -

אמנון כהן: אולי צריך?

<חגית גולדשטיין מויאל: שנייה.

אמנון כהן: אולי צריך.

<חגית גולדשטיין מויאל: דרך התמיכות לא ימומנו פעולות כאלה, כי זה עובדי ממשלה.

אמנון כהן: אז אפשר ישיר?

<חגית גולדשטיין מויאל: כל משרד ממשלתי שיגיע למסקנה שזה יעיל יותר ונכון יותר ונותן שירות יותר טוב, צריך לטפל בנושא - - -

אמנון כהן: תודה.

אמנון כהן: אתם פניתם למשרד הפנים?

אמנון כהן: לשר שלך?

אמנון כהן: הוא מאד רגיש לעלייה וקליטה, דרך אגב.

<אבי לקח: מבחינת התהליך, מה שאנחנו הצענו גם בפנייה בבקשה, בהחלט מקובלת ההערה של מבקר המדינה ומה שאנחנו הצענו, אותם גופים שאנחנו מצטרפים אליהם כדי לעודד את העלייה - - -

אמנון כהן: לא, אני עדיין במקום אחר.

אמנון כהן: אני רוצה שאתה בתפקיד שלך, אתה הרי גם רוצה להיות שותף לעלייה טובה יותר, לקליטה טובה יותר, ואתה חושב שמבחינה מקצועית עדיף באמת שתצאו ותעשו את זה במטוס.

אמנון כהן: האם הבאת הבקשה שלך לגוף המהסדר שלך קודם כל?

אמנון כהן: זאת אומרת משרד הפנים, שהוא המיניסטר שלך?

אמנון כהן: להגיד לו תשמע, אנחנו שותפים גם לנושא של פרויקט העלייה והקליטה, כרגע יש עלייה מאסיבית של 300-400-500 עולים, אנחנו רוצים לצאת כרגע וכמו שהיא אמרה, יש פרוצדורה מסוימת.

אמנון כהן: יאשרו או לא יאשרו?

אמנון כהן: אם לא יאשרו – נחשוב.

אמנון כהן: אבל אתה לא פנית אף פעם לפי מה שאמרו לי.

<אבי לקח: המנכ"ל טיפל בנושא הזה.

אמנון כהן: איזה מנכ"ל?

<אבי לקח: מנכ"ל רשות האוכלוסין, מר אמנון בן עמי.

אמנון כהן: ומה נהיה?

<אבי לקח: לאחר הבדיקה המענה שהיה זה לפנות למשרד הקליטה - - -

אמנון כהן: למה קליטה?

אמנון כהן: למה לא מנכ"ל הפנים?

<אבי לקח: רגע, תן לי רק לסיים את הרעיון.

<אבי לקח: כי התקציבים שאנחנו מקבלים, אתה מכיר את הסוגיה של התקציבים.

<אבי לקח: הרעיון שאומר - - -

שמעון אוחיון: אז ישנו את מסגרת התקציב.

אמנון כהן: שנייה, לאט לאט.

אמנון כהן: תנו לו לדבר.

<אבי לקח: רק לסיים את הרעיון.

אמנון כהן: בבקשה אדוני.

<אבי לקח: אם משרד הקליטה מממן גוף שהוא בלאו הכי מממן או תומך בגוף כזה שהוא - - -

אמנון כהן: עזוב אותו.

אמנון כהן: עליך.

<אבי לקח: רק לסיים, ברשותך.

<אבי לקח: מממן גוף, אז חלק מהתקציב הזה שבמקום שהוא יעבור אליו ואחר כך יש סוגיה במימון העובדים שנועדו לאותה מטרה - להקצות לאותם עובדים באותה מסגרת של טיסות מוסדרות של עובדי מדינה, להקצות את הפלח הזה כדי שיוכלו להמשיך לעשות את עבודתם.

אמנון כהן: הבנתי את זה.

אמנון כהן: זו ההצעה שלך.

אמנון כהן: אני שואל אבל אם אני עכשיו מדבר עם שר הפנים - - -

<אבי לקח: זה של השר.

אמנון כהן: אם אני מדבר כרגע עם שר הפנים שהוא הרגולטור שלך, או המיניסטר שלך, של אמנון בן עמי גם, למרות שאתם רשות, אבל זה בנוי ככה.

אמנון כהן: ואז אני אומר פנו אליך רשות ההגירה והאוכלוסין לפרויקט חשוב מאד של עלייה וקליטה ואתה לא אישרת את הבקשה.

אמנון כהן: למה לא אישרת?

אמנון כהן: אני אשאל אותו, בסדר?

<אבי לקח: לא.

אמנון כהן: לא פנית אפילו.

<אבי לקח: אה, בסדר, אתה יכול לשאול אותו.

אמנון כהן: לא, אתה תפנה קודם.

אמנון כהן: בוא נתחיל ככה, כבר עכשיו תעשה את הפנייה לגבי הנסיעה הבאה, תעבור את כל הוועדות שאתה צריך לעבור.

אמנון כהן: עברת את אמנון בן עמי?

אמנון כהן: יפה מאד, ועכשיו אמנון בן עמי צריך לפנות לשר הפנים, להגיד אנחנו שותפים לחלק מהקליטה למדינת ישראל, יש לנו כרגע קבוצה שארגון שמקבל תמיכה עשה עבודה מציינת ואנחנו רוצים להיות חלק ולכן אני מבקש שני עובדים שיעשו כך וכך.

<נירית אלקלעי: אז אני חייבת לומר - - -

אמנון כהן: מי גברתי לפרוטוקול?

<נירית אלקלעי: אני רואת חשבון נירית אלקלעי, אני המבקרת הפנימית של רשות האוכלוסין.

<נירית אלקלעי: מה שמר לקח עמיתי אמר פה, מקובל.

<נירית אלקלעי: זאת אומרת זה אחרי פנייה לשר הפנים, למר גדעון סער - - -

אמנון כהן: יש תשובה של שר הפנים?

<נירית אלקלעי: כן.

<נירית אלקלעי: שר הפנים צידד במכתב שנשלח בשבוע שעבר למשרד לעידוד העלייה ואמר שתחת המשרד שלו לא נמצא תקציב כזה.

<נירית אלקלעי: לא נמצא תקציב לשלוח - - -

אמנון כהן: תנו לה לדבר.

<נירית אלקלעי: על חשבון משרד הפנים, ואם לא נמצא, זאת אומרת אם לא תהיה היענות כזאת מצד משרדי הממשלה, אנחנו לא נוכל לממן את זה מהתקציב שלנו, לא נוכל להמשיך את הפרויקט.

<ליאורה שמעוני: אז אני רוצה להגיד מילה אחת בעניין הזה.

<ליאורה שמעוני: אם רשות ההגירה חושבת שהפעולה הזאת היא פעולה חשובה, שחשוב שיהיה שם נציג של - - -

אמנון כהן: אבל לא אישרו לה, מה היא תעשה?

<ליאורה שמעוני: רגע.

<ליאורה שמעוני: דבר אחד צריך להיות שם.

<ליאורה שמעוני: אנחנו אמרנו שהתקציב צריך לבוא מטעם המשרד עצמו.

אמנון כהן: אבל לא בא.

<ליאורה שמעוני: כאשר המשרד הוא זה שיאשר את התקציב והוא יאשר את הנסיעה של אותו עובד, זה אומר שהוא גם יפעיל את שיקול הדעת כדי להחליט האם המקרה הזה הוא מקרה נחוץ ונכון לשלוח לשם את אותו עובד מדינה, או לא.

<ליאורה שמעוני: כאשר התקציב הוא של מישהו אחר היד קלה על ההדק.

<ליאורה שמעוני: אתה שולח כאשר באמת נחוץ ואתה גם שולח כאשר לא נחוץ.

שמעון אוחיון: מסכים.

שמעון אוחיון: נכון.

<ליאורה שמעוני: לכן אנחנו אמרנו שחשוב שמי שיממן את זה זה המשרד.

עודד פורר: אגב, אני חייב לומר רק שבינינו זה מאד מאד חשוב.

עודד פורר: אני גם חושב שראוי שמשרד הפנים ייקח אחריות - - -

אמנון כהן: אנחנו ברשות

אמנון כהן: כם נעזור לכם, כאן בוועדה לביקורת המדינה.

אמנון כהן: עקב דו"ח של מבקר המדינה נציין את העובדה הזו, שאני חושב שגם משרד הפנים צריך להיות שותף חלקי לנושא של עלייה וקליטה, אשר הארגונים עושים עבודה מצוינת ואם צריך, בשיקול דעת כמובן.

אמנון כהן: אם איש מקצוען כמוך בך ואומר תשמע, אני רוצה להקל עליהם ואני מכיר את הרגישות של השר.

אמנון כהן: לא הבאתם אליו את הנקודות הרגישות.

אמנון כהן: הוא רגיש.

אמנון כהן: צריך לדעת איך להגיש את זה יפה.

אמנון כהן: אז אני אגיד שבעבר פנו והייתה תשובה שלילית.

אמנון כהן: הוא גם בכוחותיו יודע לגייס כסף לנושא הזה.

אמנון כהן: הוא יכול גם לגייס כסף לנושא הזה.

אמנון כהן: אנחנו נפנה, בלי שום קשר, אבל זה לא אומר שכרגע תמנעו.

אמנון כהן: וגם ג'וש.

אמנון כהן: אתה מרוכז?

<ג'וש שוורץ: כל מילה.

אמנון כהן: אנחנו גם פונים לג'וש, לסוכנות היהודית, שיבחן את הסוגיה הזאת גם אצלכם.

אמנון כהן: אולי מטצ'ינג כזה או אחר.

אמנון כהן: אולי נבדוק עם משרד הפנים.

<אבי לקח: רק ברשותך, בהתייחסות למה שנאמר לגבי קריטריונים.

אמנון כהן: של מה?

<אבי לקח: של מתי כן לשלוח או לא לשלוח.

אמנון כהן: לא, זה גופים מקצועיים, אני לא נכנס לזה.

אמנון כהן: אני רוצה להסדיר את הנושא במאקרו.

אמנון כהן: הקריטריון כן או לא, זה בגופים אחרים, המקצועיים יותר.

<אבי לקח: ברשותך רק משפט.

<אבי לקח: לקבוצות עולים של מתחת ל-50 שזמן הקליטה בנתב"ג הוא סביר – אנחנו - - -

אמנון כהן: אנחנו מבינים.

שמעון אוחיון: אתם מפעילים שיקול דעת.

אמנון כהן: חבר הכנת אוחיון, רצית להגיד משפט.

שמעון אוחיון: אני רוצה לומר, להתייחס, לא רק משפט.

שמעון אוחיון: בכל אופן, אחרי הכל אני חבר בוועדה לביקורת המדינה.

שמעון אוחיון: קראתי את הדו"ח ואני מבקש לתת לי גם להתבטא בעניין הזה.

אמנון כהן: הוא ענה על הכל.

שמעון אוחיון: לא, אני לא רוצה רק עניין נקודתי.

שמעון אוחיון: תראה, קודם כל אני באמת רוצה לשבח את משרד המבקר שמביא לנו את הדו"חות הללו, שאנחנו יכולים להתייחס אליהם, אמנון, ואני לפעמים שלפעמים בהשוואה לדו"חות מבקר, מותר לי לעשות איזו שהיא פרפראזה ולומר – אשרינו שאנחנו נתפסים על הדברים הללו.

אמנון כהן: על איזה דברים?

שמעון אוחיון: תיכף.

אמנון כהן: מה זה, נפש בנפש.

שמעון אוחיון: שנייה, תן לי להסביר.

שמעון אוחיון: תשמע, בכל אופן אני יושב איתך בוועדה לביקורת המדינה ואני רואה הרבה דברים שאנחנו מלינים ומתלוננים על מחדלים.

שמעון אוחיון: פה מדובר על עשייה, עודף עשייה, חוסר תיאום, חוסר הסדרה של הדברים הללו, ולכן אני מסתכל על זה בפרופורציה.

שמעון אוחיון: יצא לי לנסוע לצרפת באישור הכנסת, באישור מיוחד, אם כי בכל זאת גם הייתה שאלה – מי נתן לך, אם נסעת על חשבון הכנסת ומי הגוף, אבל לנו בוודאי, אנחנו כחברי כנסת כן נסענו לצרפת כדי לראות ולבחון את תהליך עידוד העלייה שם.

שמעון אוחיון: ואני מוכרח לומר שבניגוד לרושם שמתקבל כאן, הרושם שהיה לי באותם שלושה-ארבעה ימים שהיה תיאום מלא בין המשרד לעלייה וקליטה לבין הסוכנות היהודית.

שמעון אוחיון: זה ממש - - -

אמנון כהן: איך ראית?

שמעון אוחיון: איך ראיתי זאת?

שמעון אוחיון: משום שראיתי את שני הנציגים איך הם מטפלים: נציג משרד הקליטה והנציג של מחלקת העלייה, במשך אותם ארבעה ימים.

שמעון אוחיון: מפגשים עם עולים, מפגשים עם ארגונים, שיחות אישיות.

שמעון אוחיון: זה מעקב.

שמעון אוחיון: אנחנו היינו ערים לדברים הללו.

שמעון אוחיון: אני לא אומר שהכל חלק.

שמעון אוחיון: אני לא אומר שבקטע הזה אחד לפעמים לא דורך על השני, אבל יש כאן ניסיון רציני לתאם את הדברים.

שמעון אוחיון: ואני רוצה לחזור לעניין, לנקודה המרכזית, ואני חושב שהשרה עשתה דבר טוב וגדול, כשהיא עמדה על כך שהמשרד שלא ייקרא המשרד לעלייה וקליטה.

שמעון אוחיון: ולכן גם תמכתי שבתחום הקליטה בעניין הזה, שמישהו יתחיל לטפל.

שמעון אוחיון: הלו כל הבעיה הייתה שהסוכנות אמרה שהיא תעסוק בעידוד עלייה בחוץ לארץ.

שמעון אוחיון: כל מה ששייך לקליטה הוא בוודאי ובוודאי שייך למשרד הקליטה והוא צריך לטפל בו; ולכן לא היה מקום לפנות עכשיו לג'וש - אולי אתה תממן או אתה תטפל באישורים של משרד הפנים – אם הם יעשו זאת או לא יעשו זאת.

שמעון אוחיון: אני חושב שזאת ברכה.

שמעון אוחיון: אמת עניין של ברכה, גם אם אני אולי נראה לא כך כך אובייקטיבי, שהעניין הזה, שמשרד ממשלתי, משרד שמחובר אל הממשלה, מחובר אל מוסד החקיקה, אל מוסד החינוך, אל מוסד הקליטה, התעסוקה, כל הדברים הללו גם מביאים החלטות ממשלתיות כדי לטפל בפרויקט כזה או לענות לתגובה כזאת או אחרת.

שמעון אוחיון: ואני יודע וצריכים גם להגיד.

שמעון אוחיון: אני זוכר כשכל העולם היהודי התגייס להציל את ארגנטינה.

שמעון אוחיון: חשבו שצריכים להציל את ארגנטינה והכל - - -

<קריאה: הם הפסידו.

שמעון אוחיון: כן, אבל אני לא מדבר על כדורגל.

שמעון אוחיון: בקטע הזה כאשר יהדות ארגנטינה נקלעה למצוקה והייתה בעיה, אני זוכר, גם הממשלה, גם הסוכנות היהודית, כל התקציבים הופנו כמעט לכיוון הזה.

שמעון אוחיון: וגם עכשיו אני רואה שיש התגייסות מול אוקראינה, מול צרפת, עניין של פרופורציות.

שמעון אוחיון: יתכן מאד שצריך לבחון מה ההשקעה שהושקעה בגופים כלפי ארצות הברית לעומת פוטנציאל העלייה, אבל הדברים הם בשליטה.

שמעון אוחיון: אם אתה נותן את זה למשרד לעלייה וקליטה שהוא מחובר בצורה ממשלתית והוא המכוון, הוא המסדר.

שמעון אוחיון: אתה זוכר את הדו"ח של המבקר, נדמה לי לפני כשנה?

שמעון אוחיון: באנו ואמרנו – למה אתה לא נותן את הסמכות בידי המשרד לעלייה וקליטה?

שמעון אוחיון: מדוע אתה קופץ מעליהם?

שמעון אוחיון: אתם זוכרים את הטענה הזאת?

שמעון אוחיון: מדוע אתה מעביר ומקציב בצורה ישירה לארגונים ואחר כך אתה בא בטענות – מדוע משרד העלייה והקליטה לא יודע מה קורה.

שמעון אוחיון: עכשיו לפי דעתי צריכים כן לעבוד, לקרוא להמשיך יחד עם משרד העלייה והקליטה, שכן יתחשב בארגונים, יעודד אותם, יעבוד כרגולטור.

שמעון אוחיון: אנחנו צריכים לברך.

שמעון אוחיון: וסך הכל, מתוך הקריאה של הביקורת, ואני מודה למשרד המבקר, אני חושב שאנחנו וגם אתה, בפעולה, בליווי שאנחנו נותנים עכשיו לכל התהליך הזה, הוא באמת ליווי מבורך ונמשיך בזה.

אמנון כהן: תודה, תודה רבה.

אמנון כהן: אני רק רוצה לשאול את כבוד המנכ"ל לגבי עוד סעיף לגבי השלטון המקומי.

אמנון כהן: יש פעילות של עידוד בתוך השלטון המקומי, יש בעיר פרויקטור והבנתי לפי הדו"ח שאין מספיק הכוונה, אין מספיק טיפול מולו, שהוא לא יודע בדיוק מה הוא צריך לעשות.

אמנון כהן: הוא מבין מה שהוא מבין והוא עושה את העבודה, אבל אין הכוונה, אין ניהול ומעקב נאות בנדון.

עודד פורר: לאור ההערות שעלו מהדו"ח, אלף הפרויקטורים ברשויות המקומיות עושים עבודה מבורכת.

עודד פורר: זו תמיכה שאנחנו תומכים ברשות כדי שהיא תעסיק פרויקטור בשפה.

אמנון כהן: כמה כאלה יש ברשויות?

עודד פורר: אנחנו מפעילים 60 פרויקטורים ברשויות המקומיות בשפות שונות.

עודד פורר: תבחיני התמיכה נקבעים לפי מספר העולים מאותו מוצא ומאותה שפה באותה עיר.

עודד פורר: אנחנו עדכנו את הנוהל שלנו לאור הערות המבקר והם נדרשים אחת לרבעון להגיש תכנית עבודה למשרד, על מנת שיהיה לנו מעקב.

עודד פורר: בנוסף אנחנו עושים כנס שנתי של הרשויות המקומיות, ששם שותפים גם הפרויקטורים, על מנת לקבל את כל המידע.

אמנון כהן: טיפלתם בזה.

אמנון כהן: כלומר הם יודעים.

עודד פורר: כן, אני רק רוצה לסיים.

אמנון כהן: קודם כל אני רוצה לשמוע את הארגון, לפני שתסיים.

אמנון כהן: בבקשה, הארגון הצרפתי, מי רוצה לדבר?

<סם קדוש: שמי סם קדוש.

<סם קדוש: מארגון C.N.E.F, ארגון של עלייה וקליטה לצעירים דוברי צרפתית.

אמנון כהן: קיבלת כסף מהמדינה להביא עולים?

<סם קדוש: זהו.

עודד פורר: נשאל אותו אחרת, ביקשת?

<סם קדוש: כן, ביקשתי.

עודד פורר: ועמדת בתנאי הסף?

<סם קדוש: כן.

<סם קדוש: אז עוד פעם, אם אפשר להיכנס לדברים הקונקרטיים, אני מוכן להיכנס.

<סם קדוש: דבר אחד, קודם כל אנחנו פה לא בוועדת הקליטה והעלייה אלא בוועדת ביקורת.

<סם קדוש: אני שמחתי לקרוא את הדברים שהיו כתובים שם בדו"ח, כי זו הייתה ההרגשה שלנו בסופו של דבר.

<סם קדוש: ועוד פעם, אנחנו מדברים על העבר – אני יודע – 2005-2012, אבל בסופו של דבר גם כאזרח וגם כמנהל של ארגון, זו הייתה ההרגשה, שלא נטעה.

<סם קדוש: הייתה הרגשה של ארגונים מסוימים דוברי צרפתית.

<סם קדוש: עם כל הכבוד, הארגון C.N.E.F העלה לארץ יותר אנשים כמו שכתבנו, כמו שאני שמעתי לגבי ארגון עזרה, שלא קיים בצרפת.

<סם קדוש: לפני שבוע גם הסוכנות וגם משרד הקליטה היו שותפים איתי בעלייה של 100 צעירים שקיבלו תעודת זהות בטקס שאני ארגנתי.

<סם קדוש: אז יש לי את הקריטריונים.

<סם קדוש: עוד דבר אחד, אני נלחמתי ואני שמחתי לשמוע ואמרתי למשרד הקליטה עוד פעם, גם אם זה היה בשנת 2010 – בואו תעזרו לי בטקס שאני מארגן, כי הצעירים האלה צריכים דחיפה, אמרו לי לא, זה לא זה.

<סם קדוש: זה לא זה.

<סם קדוש: למרות זה אחר כך אני הזמנתי את עודד, לפני שנה, והוא ראה את העבודה שאנחנו עושים.

<סם קדוש: אתה עד עודד שאנחנו טיפלנו בתיאטרון מלא.

<סם קדוש: ביקשתי את עזרת משרד הקליטה בארגון הטקס הזה, אבל לא קיבלתי.

<סם קדוש: זה עובדות.

<סם קדוש: אני בתור עמותה לא משחק.

<סם קדוש: דבר אחד צריך להגיד, נכון שיש שינוי ואני אומר את זה לכל הפורומים.

<סם קדוש: מיד כשעודד נכנס לתפקיד וגם כשיוני שטבון נכנס לשדולה, יש לנו ארגון בתוך הארגון.

<סם קדוש: צריך לציין גם את זה, פה לא צריך להילחם ארגון בארגון.

<סם קדוש: צריך לעשות את כל העבודה בארצות הברית – ושם לתת את כל הכוח.

<סם קדוש: גם באוקראינה, אבל גם בצרפת.

<סם קדוש: יושבים פה שני ארגונים, ואני מוכן - יש לי את כל המסמכים - להראות כמה הם היו קשים איתי.

<סם קדוש: אני הבאתי 90 סטודנטים שאני העליתי ואמרו לי לא, אתה צריך 98 ואחד לא בסדר.

<סם קדוש: דיברנו על העבר.

<סם קדוש: אני מקווה, אני רוצה - - -

<אסתר בלום: יש אפשרות עם ועדת הערר.

אמנון כהן: סליחה, מי אמר?

אמנון כהן: סליחה, על זה דיברתי.

אמנון כהן: אל תבנו קריטריונים כדי שהגדולים יזכו.

אמנון כהן: גם 10 סטודנטים מספיק לי.

אמנון כהן: תשנו את הקריטריונים.

אמנון כהן: כל עולה זה עולם ומלואו.

אמנון כהן: מי קבע 100?

אמנון כהן: מי קבע 100?

<סם קדוש: אדוני יושב הראש, חלק מפה, גם מהמשרד, יש לי את הדו"ח.

<סם קדוש: יש לי הרשימה של 100 תעודות זהות שאני קיבלתי.

<סם קדוש: זה היה בקריית מוריה, לא לפני 20 שנה, לפני שבוע.

אמנון כהן: מצדי לבטל את ועדות הערר.

אמנון כהן: יש להגמיש את הקריטריונים, לעודד.

<אסתר בלום: אל תפנה אלינו.

אמנון כהן: זה המשרד, אתם קובעים.

אמנון כהן: לא יודע, אני אומר, לא יודע מי אמר, אבל לא צריך ועדת ערר.

אמנון כהן: אנחנו לא צריכים להקשות, אנחנו צריכים להקל.

אמנון כהן: אם אני אומר פר ראש, מה זה מעניין אותי שארגון גדול מביא לי 100 או 10 ארגונים מביאים כל אחד 10?

אמנון כהן: מבחינתי זו אותה תוצאה וכל אחד יקבל פר ראש.

אמנון כהן: לכן הספירה צריכה להיות פר ראש, אז תגמישו את זה.

אמנון כהן: כמה שיותר יכנסו ואז תהיה ביניהם תחרות בונה.

אמנון כהן: זה קנאת סופרים.

אמנון כהן: יילחמו על כל עולה.

אמנון כהן: לכן אני אומר שיש להגמיש את הקריטריונים.

אמנון כהן: זה מה שאמרתי.

אמנון כהן: לא צריך לכוון את זה למקום מסוים.

אמנון כהן: זו הנקודה.

אמנון כהן: יש עוד ארגון צרפתי, בבקשה.

<אלן זיתון: כן, שמי אלן זיתון, מעמותת בוגרי האקדמיה מצרפת.

אמנון כהן: בבקשה אדוני.

<אלן זיתון: קודם כל אני רוצה באמת להודות על הדו"ח.

<אלן זיתון: קראתי אותו לעומק.

<אלן זיתון: בנוסף לעמותה הייתי מעורב גם עם ד"ר דב מימון שנמצא פה, בכתיבת דו"ח שטח לממשלה לגבי הממצאים, כדי לבנות את התשתית האסטרטגית.

<אלן זיתון: אני חושב שבוודאי אנחנו מדברים על אמצעים ואנחנו מדברים על כסף.

<אלן זיתון: אין מה לעשות, זה חלק מהדלק של עידוד וקליטת העלייה.

<אלן זיתון: אבל אני חושב שבעצם אנחנו רואים משהו, ואני רוצה לעודד פה את משרד העלייה והקליטה, שיש פה באמת שינוי משמעותי בתיאום.

<אלן זיתון: היום יש צורך בעצם של מנהיגות ויש היום מנהיגות מסודרת עם תיאום בין משרדי הממשלה וזו פריצת דרך.

<אלן זיתון: אני חושב שזה הדבר הראשון שאני רוצה להגיד ולעודד ולחזק את המשרד.

<אלן זיתון: הדבר השני, התיאום בין משרדי הממשלה והפרה-ממשלתיים זה דבר אחד, אבל התיאום הזה צריך לקלוט, וכמו שאומר סם, גם את האיגודים שהם לא ממשלתיים, כמו נפש בנפש, כמו הארגונים הצרפתיים, שגם הם מביאים חלק מהאבנים של הבנייה של הבית הזה.

<אלן זיתון: עדיין התיאום הזה היום נראה לי שבאמת יש צורך לשפרו.

<אלן זיתון: התיאום בין משרדי הממשלה עובד, החלוקה עובדת, אבל התיאום.

<אלן זיתון: דוגמא אחת, אני חושב שבעצם יש המון כסף והמון תכניות.

<אלן זיתון: צריך היום באמת אומץ.

<אלן זיתון: חסר כסף וכל עדה רוצה את הכסף לעדה שלה.

<אלן זיתון: זה כמו להיות בסרט לול עם אריק איינשטיין ואורי זוהר, שכל אחד אומר – אני, אני, אני, והשני בא.

<אלן זיתון: צריך להבין שהעלייה היא משהו עליון לכל - - -

אמנון כהן: תודה.

<אלן זיתון: הנקודה הבאה היא כזאת: אחת הדוגמאות שבעצם החלוקה של הכסף היא ממקום שהכסף הזה לא מביא תועלת.

<אלן זיתון: דוגמא של נפש בנפש:

<אלן זיתון: בדקנו בעמותה שלנו איך להביא מידע On Line לצרפתים.

<אלן זיתון: היום המידע מפוזר בהרבה משרדים ואין מידע אחד מרוכז.

<אלן זיתון: הלכנו לראות את האתר של נפש בנפש.

<אלן זיתון: הם בנו ויקיפדיה של העלייה.

<אלן זיתון: תחפש כל שאלה שעולה חדש - טרום עלייה או בישראל - מחפש על ישראל, כל דבר שהוא רוצה לדעת, הוא ימצא את זה באנגלית באתר של נפש בנפש.

<אלן זיתון: אני אומר, למה לא לתרגם את זה לצרפתית?

<אלן זיתון: המדינה השקיעה כסף למען נפש בנפש?

<אלן זיתון: זה לבריטים.

<אלן זיתון: בסדר.

<אלן זיתון: תעשו, קחו את מה שהם עשו, תעשו אותו בצרפתית.

<אלן זיתון: חצי מיליון שקלים מקסימום.

אמנון כהן: אוקיי, זה נושא חשוב.

אמנון כהן: כבודו, אני מציע שתעלה את זה בכתב לכבוד המנכ"ל ואני חושב שלא תהיה שום בעיה לתרגם את זה.

אמנון כהן: הביטוח הלאומי נמצאים כאן?

אמנון כהן: אנחנו נפנה גם למנכ"ל הביטוח הלאומי לגבי תקצוב הפקידים, במידה והם צריכים לנסוע, שגם מור יוסף יהיה קצת רגיש לנושא העלייה והקליטה.

<קריאה: הביטוח הלאומי עשו את זה בניגוד להנחיה של המנכ"לית הקודמת.

אמנון כהן: לא יודע.

אמנון כהן: חוץ לארץ זה יפה, אבל בסדר.

אמנון כהן: בבקשה, מי גברתי?

<אסתר בלום: שמי אסתר בלום, אני ממועצת ארגוני עולים, ארגון גג של 22 ארגוני עולים מכל העולם.

<אסתר בלום: אני רק רוצה לציין שלגבי ועדות הערר אני אומרת שיש סעיף שמאפשר בנהלים של משרד הקליטה, בנושא של עידוד עלייה, לגשת לוועדה שיכולה, לפי שיקול דעתה, לקבל את הבקשה של ה- C.N.E.F, שהיא נדחתה ונאמר לנו שלא תיבחן, שהנושא לא יבחן גם בשנה הקודמת.

עודד פורר: לא, לא, אני יושב בוועדת ערר ולא קיבלתי ערעור כזה לוועדת ערר.

<אסתר בלום: בסדר.

<אסתר בלום: אנחנו שלחנו.

<אסתר בלום: אנחנו נמצא את זה.

<אסתר בלום: מה שעוד אני לא מבינה, שאתם כנראה חושפים את הנתונים של השנה הנוכחית גם.

<אסתר בלום: אתם אומרים עזרה קיבל, זה קיבל.

<אסתר בלום: כנראה שגם השנה C.N.E.F לא בפנים.

<אסתר בלום: אני באמת רוצה לדעת - - -

אמנון כהן: לא, לא, לא.

עודד פורר: זה תקציב של שנת 2013.

אמנון כהן: אוקיי, תודה.

אמנון כהן: אני מסכם את הדיון.

אמנון כהן: כבוד המנכ"ל, אתה רוצה להגיד משפט לפני שאני מסכם?

אמנון כהן: בבקשה.

עודד פורר: כן.

עודד פורר: בסופו של דבר חשוב לי לציין שגם מספרי העולים גדלו.

עודד פורר: השנה אנחנו עדים לגידול של 25% במספר העולים באופן כללי ואני רוצה לחזק את ידי העולים שמגיעים לארץ - - -

אמנון כהן: ארז, עשו לך את העבודה.

עודד פורר: דווקא בתקופה הזו הגיעו כבר למעלה מ-400 עולים מאז התחיל המבצע, ואני אגיד לך פרשת שבוע.

עודד פורר: אני יכול?

אמנון כהן: בהחלט.

אמנון כהן: הזמן שלך.

אמנון כהן: בנות צלופחד באו למשה, ביקשו ממשה נחלה.

אמנון כהן: אומר רש"י, הם ביקשו את הנחלה בארץ ישראל לא כי הן רצו מקום שיהיה להן איפה לחיות, כי אם היו מתחתנות היו מקבלות נחלה, אלא מתוך אהבתן לארץ ישראל וחיבתן לארץ ישראל.

אמנון כהן: אני חושב שמתוך החיבה לארץ ישראל והאהבה לארץ ישראל מגיעים בסוף כל העולים שמגיעים לפה, קודם כל, מעבר לכל הפעולות שאנחנו עושים וצריך להוקיר גם להם וגם לנו תודה.

אמנון כהן: אני מאמין שאנחנו נמשיך לראות עוד הרבה עולים מגיעים, גם בתקופות הקשות.

אמנון כהן: כן, פרשה חשובה ציינת ואמרת.

אמנון כהן: אנחנו רוצים לחבק גם את העולים מצרפת כמו שאנחנו מחבקים גם עולים אחרים.

אמנון כהן: כל עולה הוא עולם ומלואו ואנחנו צריכים לחזק את מדינת ישראל.

אמנון כהן: אנחנו רוצים לחזק את משרד העלייה והקליטה, ומבקשים שידאג גם לעלייה וגם לקליטה.

אמנון כהן: אנחנו רוצים לחזק את משרד מבקר המדינה, שהעלו באמת את הנוקדות החשובות.

אמנון כהן: אנחנו רוצים לברך כל אחד ואחד שיושב כאן.

אמנון כהן: לכל אחד ואחד מכם יש חלק בעלייה ובקליטה ובשילובם של העולים בחברה הישראלית - כל הארגונים שעובדים.

אמנון כהן: כבוד המנכ"ל, אני מבקש להגמיש את הקריטריונים, כי כל עולה חשוב, ולמען הארגונים האלה שעובדים – להגמיש.

אמנון כהן: 100 סטודנטים זה קשה להגמיש, אבל גם 10 סטודנטים זה ברכה.

אמנון כהן: לכן אם אתה אומר פר ראש, פחות חשוב לי אם הוא מגיע דרך ארגון קטן או גדול.

אמנון כהן: פר ראש זה פר ראש.

אמנון כהן: לכן כל אחד שמביא עולים למדינת ישראל זו ברכה.

אמנון כהן: אנחנו מברכים את כולם, יישר כוח.

אמנון כהן: אנחנו פונים לשר הפנים ולמנכ"ל הביטוח הלאומי.

אמנון כהן: ג'וש יטפל מול הסוכנות היהודית באמצעות מטצ'ינג או כך או אחרת, כי בסופו של דבר אני יודע שיש רגישות.

אמנון כהן: אולי, אני לא רוצה שזה ייפול על הגב שלך, אבל אני רוצה לעזור כדי שכל אחד מהמשרד שלו יעשה את השליחות שלו לטובת העלייה והקליטה תודה רבה.

אמנון כהן: הישיבה נעולה.